Savdogarbank - Янгиликлар\nA A Заиф кўрувчилар учун Мобил версия Шахсий кабинет Интернет-банкинг\nХалқаро облигациялардан тушган пуллар бюджет тақчиллигини қоплашга сарфланмайди\nЯқиндагина банкоматларимиз орқали Савдогарбанк сўм карталари ҳисобини тўлдириш имкони ҳақида маълумот бергандик.\nБанк ташқи аудиторини тасдиқлаш ва уни хизмат ҳақининг энг юқори миқдорини белгилаш тўғрисида\n18.04.2019 Манба: kun.uz\nЎзбекистон халқаро облигациялардан тушган 1 миллиард долларни 2019 йил пайдо бўлган давлат бюджети тақчиллигини қоплашга сарфламайди, деб баёнот берди Молия вазири ўринбосари Одилбек Исоқов.\nМолия вазири ўринбосарининг маълум қилишича, ушбу маблағлар маълум соҳаларга йўналтирилса, бу бюджет харажатига айланиб, харажатлар яна бюджет тақчиллигига сабаб бўлади.\n«Шундай мантиқдан келиб чиқиб, халқаро облигациялардан тушган пуллар бюджет тақчиллигини ёпиш учун ишлатилмайди. Пуллар, асосан, банкларга депозит сифатида ажратилади», — дейди Исоқов.\n2019 йил февраль ойида Ўзбекистоннинг 1 миллиард долларга тенг 5 ва 10 йиллик суверен халқаро облигациялари жаҳон молия бозорига жойлаштирилганди.\nЎзбекистон ҳукумати, аввал, облигациялар даромадлилигини 5,3-6 фоиз миқдорда белгилади. Шунга қарамай, Ўзбекистон иқтисодиётига қизиқиш ва молия бозорида талаб юқори бўлгани туфайли фоиз ставкалари қайта кўриб чиқилди ва 4,75-5,3 фоиз этиб белгиланди.\nЎзбекистоннинг суверен халқаро облигацияларидан тушаётган пуллар мамлакатга ётқизилаётган билвосита сармоя ҳисобланади. Облигацияларни сотиб олган инвесторларнинг кўпчилиги АҚШ ва Буюк Британияда фаолият олиб боришади.\n344 қабул қилинди\n339 кўриб чиқилди\n5 куриб чиқилмоқда\n«SAVDOGAR BANK» банкининг янги сайти сизга ёқдими?\nЖавоб бериш қийин\nСайтни охирги янгиланган санаси: 25.02.2020


Олимлар кактуслар келажагидан хавотирланмоқда\n12:53 / 06.10.2015\nБугунги кунда кактус турларининг қарийб учдан бир қисми йўқолиб кетиш арафасида. Тиканакли ўсимликлар сайёрадаги энг нозик ўсимликлар рўйхатидан ўрин эгаллади, дея хабар бермоқда Reuters агентлиги 6 октябрь куни.\n“Биз кактус турларининг катта қисми турли хил таҳдидлар туфайли буткул йўқолиб кетиш арафасида эканини аниқлаб, ҳайратга тушдик”, - дейди тадқиқот гуруҳи раҳбари Барбара Готч.\nОлимлар фанга маълум бўлган 1478та кактус турининг 31 фоизи йўқолиш чегарасида, деган хулосага келишди. Мазкур ўсимликларнинг сайёрамиз сатҳидан ғойиб бўлиш суъатлари сутэмизувчилар ва қушларга қараганда тезроқ кечмоқда.\nТиканаклар учун энг хавфли омил сифатида инсонлар фаолияти тилга олинди. Масалан, йўқолиб кетиш арафасида турган ноёб ўсимликлар савдоси билан ноқонуний шуғулланиш, кактуслар ўсадиган ҳудудларда жониворларнинг боқилиши уларга катта таҳдид туғдирмоқда.\nБир сантиметрдан 19 метргача бўлган кактуслар коллекционерлар ўртасида қадрланади: ўсимликлар турли ранг ва кутилмас қиёфадаги гуллари билан кишиларни ҳайратга солади. Йўқолиб кетиш хавфи остида турган кактуслар асосан Шимолий ва Жанубий Америкадаги Чили, Уругвай, Мексика ва Қўшма Штатлар ҳудудларида ўсади.


Дунёни меҳр қутқаради (2019 йил, 33 сон) | insonvaqonun.uz\nБош саҳифа/Олам ва одам/Дунёни меҳр қутқаради (2019 йил, 33 сон)\nОзода билан суҳбатимиз узоқ давом этди. Бу қизчанинг ўзига хос фикру тафаккури кўп китоб мутолаа қилганлигини англатиб турарди. Қолаверса, миттигина ёқимтой қизчанинг билимдонлиги кишини ҳайратга солади. У сўзини якунлар экан:\n— Шеър ўқиб берсам, майлими? — деди ҳадик оҳангида.\nОзода ёзган шеърини юрак-юракдан берилиб ўқий бошлади. Мазмуни шундай эди: “Дада, келинг, Сизни жуда соғиндим. Энди сира хархаша қилмайман, Сиз учун овқат пишираман, уйларни тозалайман, кўйлагингизни дазмол қиламан. Дада, келинг Сизни жуда соғиндим!”.\n...“Оҳ”лар қароғидан тошди. Бу шеърни тинглаганларнинг аксари кўзига ёш олди. Озода билан хайрлашиб, муаллима опадан у ҳақда сўраб-суриштирдик. Отаси қазо қилгандир-да, деган мулоҳазага боргандик. Алҳазар! У, отасиз тирик етим экан. Гулдай қизчани бир аёлнинг ноз-карашмаларига алмаштирибди. Ёпирай!\nАчинарлиси, Озода каби ота-онаси бор тирик етимлар орамизда озмунчами? У сингари ота ёки она меҳрига зор, митти қалбидаги соғинч тўла армонларни тўкиб-солишга интизор болалар минглаб топилмайдими? Уларни шу кўйга солган иллатларнинг олдини олишни иложи йўқмикин? Оилада ва бошқа тарбия масканларида ҳаёт, вақт, фарзанд, ота-она, ака-ука, опа-сингил, қондошлик қадрини англашга, балки барчани бирдек ўргатиш зарурдир? Агар аксини қилса қай ҳолга тушишига ҳаётий ибратлар, видео лавҳалар ёрдамида уқтирилиб, онгу шууримизга сингдириб бориш лозимдир. Меҳрибонлик, мурувват ва ногиронлик уйларига етаклаб бориб, шукроналик билан ҳаёт кечиришга даъват этиш, эҳтимол, жуда муҳимдир.\nШу ўринда айтиш мумкинки, Халқ таълими вазирлиги тасарруфидаги А.П.Хлебушкина номли 22-Меҳрибонлик уйи ҳақида эшитмаган одамни топиш қийин бўлса керак.\n— Айни пайтда ушбу даргоҳда 110 нафар бола тарбияланмоқда, — дейди Меҳрибонлик уйи директори Шаҳри Бердиева. — Уларнинг 38 нафари чин етим, 57 нафари ижтимоий?, 11 нафари кам таъминланган, 4 нафари эса ота-онаси ташлаб кетган болалар ҳисобланади. Масканимизда камчиликлар йўқ, Ҳукуматимиз томонидан уларга худди ўз уйларидагидек барча шарт-шароитлар муҳайё этилган. Бироқ буларнинг барчаси бир бўлганда ҳам ота-онасининг биргина меҳри ўрнини босолмайди-да! Шу сабабли имкон қадар уларга меҳр беришга, шундоқ ҳам ўксик қалбларини янада вайрон қилмасликка уринамиз.\nҲақиқатан, Озода сингари мурғак гўдаклар Ҳукуматимиз томонидан ижтимоий ҳимояга олинган. Жумладан, улар жамиятнинг тўлақонли аъзолари бўлиб вояга етишлари, таълим-тарбия, тиббий ёрдам, маданий ҳордиқ ва ҳоказолар каби ҳаётий эҳтиёжлари йўлида барча шарт-шароитлар яратилган.\nТошкент шаҳри “Сархумдон” МФЙ раиси:\n— Маҳалламизда истиқомат қилувчи Р.Мирзатиллаева 10 нафар болани оналик қилиш учун ўз қарамоғига олган. Айримлар ота ёки она, деган номга иснод келтириб, қалбининг бир парчасидан воз кечаётган бир пайтда бировнинг боласини бағрига олишдек мардлик ҳар кимнинг ҳам қўлидан келавермайди. Камтарлиги туфайли шароити ҳар қанча оғир бўлса-да, сездирмайди. Уч хонали уйда шунча бола билан яшайди. Бирор марта ҳам бу масалада мурожаат қилгани йўқ. Ўзига шу ҳақда гап очсак, “Болаларга биринчи галда меҳр кўрсатсак бўлди, қолгани иккинчи даражали”, деб гапни қисқа қилади.\n— Яширмайман, ҳали туғилмаган боласини менга асраб олишни таклиф қилганлар ҳам учраган. Рози бўлиб, маълум вақтдан кейин келса, боласини беришимни айтардим. Ахир, бола ўз онаси билан бўлганига ҳеч нарса етмайди-ку! Уч нафар болани оналарига қайтариб берганман.\nХудога шукр, ўғилларимни уйлантирдим, қизларимни узатдим. 14 нафар набирам бор. Икки нафар қизим ҳам бўйи етмоқда. Яхши жой чиқса, уларни ҳам эгасига топширсам дейман...\nМеҳр яратган мўъжиза\nИшонч ҳамиша инсон ҳаётини юксалтиради, уни бало-қазолардан асрайди. Бу фикримизга Рафаэль Тобарнинг “Мўъжизанинг баҳоси” номли қисқа ҳикояси мисол бўла олади.\nОлти ёшли қизалоқ Тессининг укаси оғир касал бўлиб қолди. Тесси отасининг ойисига умидсизлик билан “Уни фақат мўъжиза қутқара олади”, деганини эшитди-ю, дорихона томонга қараб югурди. Пештахта ёнига яқинлашди ва аранг нафасини ростлаб:\n— Мен... мўъжиза сотиб олмоқчиман, — деди у дорихоначига.\n— Кечирасиз, тушунмадим? — сўради дорихоначи.\n— Укам оғир касал. Уни фақат мўъжиза қутқариши мумкин экан.\nБир бурчакда турган одам қизалоққа яқинлашди.\n— Сизга қанақа мўъжиза керак, бўталоғим, — деб сўради у.\n— Мен...бил..майман, — ҳиқиллади қизча.\n— У ҳолда, сизга қандай мўъжиза кераклигини билиш учун укангизни кўришим керак, — деди башанг кийинган нотаниш одам.\nОстонада машҳур жарроҳни кўрган ота-она қувончдан йиғлаб юборди. Онасининг “Қизиқ, бу мўъжизанинг баҳоси қанча тураркан?” деганини эшитган Тесси жилмайди. Ахир, у бу мўъжизани қанча туришини аниқ биларди-да. Бор-йўғи бир ярим доллару эллик цент ва жажжи қизалоқнинг самимий ишончи!\nМеҳр тарозиси қачон ихтиро қилинади?\nАслида, мўъжизалар фақат эртакларда эмас, ҳаётда ҳам рўй беради. Бироқ ҳаёт, деган улкан тегирмон тоши остида эзилиб қолмаслик учун шунчалар қаттиқ ҳаракат қиламизки, меҳр, деган туйғу борлигини, сенга уни тақдим этадиган инсонларнинг ёнингдалиги ва у Яратганнинг улуғ инъоми эканини эсимиздан чиқариб қўямиз.\n...Ака талабалик даврида синглисининг туғилган кунларида қўлидан келганича совға-саломлар улашиб турар экан. Оила қургач, ташвиш кетидан ташвишлар уланиб, гоҳо ҳол сўраш ҳам насияга қолган кезлар бўлган. Аммо борди-келдилар узилмаган. Ҳаммаси вақт етишмаслиги важидан ўлда-жўлда бўлиб турган-да. Тўй баҳона боришиб, яхши кайфиятда тантанани ўтказиб қайтишаётса, хотин эрини туртиб гап бошлабди. Орадан ўттиз йил ўтган воқеаларни ёдга солибди.\n— Синглингизни кўрдингизми?\n— Ҳа, кўрдим, — дегандай бош қимирлатди ака.\n— Унинг рўмолига эътибор қилдингизми? Рўмоли...\n...Жаҳли чиққан ака “синглингизнинг рўмолидан олиб беринг”, дейди деб ўйлаб кескин ва совуқ оҳангда:\n— Нима қипти рўмолига? Сенга нима? — деб ғўлдираб машинанинг ён ойнасидан атрофга разм сола бошлабди.\nХотин эса аввалги кайфиятда давом этибди.\n— У сиз совға қилган рўмолни ўраб олган экан. Акам кўриб хурсанд бўлсинлар, деб.\n— А? Қачон? Қанақа рўмол? Нималар деяпсан, — дебди жаҳл ва хайрат аралаш оҳангда.\n— Бир пайтлар туғилган кунида совға қилган экансиз-ку?!\nБирдан аканинг чеҳраси маъюс тортиб, олисда қолган хотиралари эсига тушибди. Охирги марта совға берганига ҳам ўттиз йилдан ошибди-ку. Хаёлини чақин ургандек тебраниб, оғриқли “уҳ” тортибди. “Бўлиши мумкин эмас!”.\n— Ҳа, шундай. Асраб олиб қўйган экан. Акамдан эсдалик, деб.\nБу гап аканинг бошига гурзидай урилибди. Жонига олов пуркаган бу гап-сўз уни гирибонидан хиппа бўғиб, то манзилига ета-етгунча тилсиз қолдириб, карахт қилган экан.\nЭнди ўйлаб кўринг. Ахир, сингил акадан бир нарса умидида эмас, балки меҳр истамаганмиди?...\nМана шундай киши билмас онларда кўнгиллар синиб, парчаланиб, тўкилиб бораверади. Кимдир меҳрга, кимдир бир оғиз ширин сўзга гадо бўлиб ўтаверади. Янада ачинарлиси, ўткинчи дунё ҳою-ҳавасларига маҳлиё бўлиб, кимдир қондош-жигарлари билан мол-мулк талашган, майда гап-сўзларни, деб ёқа йиртишган, ғазабини тиёлмай қўли қонга ботиб бораяпти. Айтинг-чи, бу танбеҳларни ким инкор эта олади. Ахир, кунда ва кунора ижтимоий тармоқлар, интернет сайтлар орқали шов-шувга сабаб бўлаётган айрим қотилликлар қондошлар томонидан содир этилаётганинг гувоҳи бўлаяпмиз-ку!\nМеҳрсизлик инсонни фожиага етаклайди\nДейлик, ўтган йил март ойида Фарғонада ака эски “Нексия” русумли автомашинаси устида талашиб, ўз укасини пичоқлаб ўлдирган эди. Самарқанднинг Пайшанба шаҳрида эса ука отасидан мерос қолган уй устида талашиб, акаси ва янгасини ўлдиргани ҳақида хабар тарқалди. 2017 йилнинг августида Фарғонада 51 ёшли ота машина устида талашиб, 27 ёшли ўз ўғлини ёқиб юборган. 2018 йил 14 октябрь куни Денов туманидаги 10-сонли умумий ўрта таълим мактабининг 10-синф ўқувчиси, вояга етмаган Б.Б.И ўғли отаси Б.И.Н.нинг танбеҳларидан жаҳли чиқиб, ҳожатхонага яшириб қўйган пичоқни олиб, уни кўкрак, қорин ва сон қисмларига зарб билан урган. Оқибатда, Б.И.Н. касалхонага олиб борилаётган вақтда вафот этган. 2019 йил 9 апрель куни қиз ўз отасини пичоқлаб ўлдирган. Бу мудҳиш воқеа Нукус шаҳри Қизкетган элатида яшовчи оилада рўй берган. Қизнинг ўз отасини қасддан ўлдиришига нима сабаб бўлганлиги ҳақида тергов-суриштирув ишлари олиб борилмоқда. Ва ҳоказо...\nБу, албатта, шунчаки маълумотлар эмас, балки инсоннинг оғир кечмиши, ҳаётининг қадрсизлиги ва мудҳиш фожиаси эмасми?\nАфсуски, бугун ижтимоий тармоқлар, интернет сайтлари орқали хабар қилинаётган бундай кўплаб фожиаларнинг юз бераётгани биз тилга олаётган меҳр-оқибат туйғуларининг йўқолиб бораётганида, дейиш мумкин.\nТўғри, бир-бирига оқибат кўрсатаётган ота-бола, ака-ука, опа-сингиллар кўп. Бироқ арзимас ер учун бир-бирига қўл кўтараётган, юзкўрмас бўлаётганлар ҳам анчагина. Аҳли аёлини ҳурмат қилиб, кўрсатган меҳрига муносиб жавоб қайтараётганлар бисёр. Фарзандининг эртанги кунини ўйлаб, унга яхши тарбия берадиган, касбу ҳунарга йўналтираётганлар барчага ибрат. Бироқ ўткинчи ҳою-ҳавас, кўнгилхушлик, дея оиласидан юз ўгираётган, елкасига юклатилган масъулиятдан бўйин товлаётганлар ҳам йўқ эмас.\nБироқ оз бўлса-да, айрим одамлар бағрида ардоқлаган туйғу — молу дунёга ўчлик бор экан, бу иллат илоҳий ришталарнинг узилишига, илдизига болта урилишига сабаб бўлиб, инсон кўзини кўр қилиб, қалбдаги меҳр булоғининг ёпилишига туртки бўлади. Шу боис ота-она вафотидан сўнг бойлик талашиб қариндошлик ришталарини узаётганлар қанча? Ёйинки, фарзандининг бахтини ўйлаш ўрнига зебу сарполар, деб ўз жигарбандини бебахт қилган ота-оналар-чи? Бир пайтлар қилган бевафолиги, оқибатсизлиги туфайли эндиликда фарзандининг дийдорига, чеҳрасига муҳтож бўлиб, уни кўролмай кафанга ўралган ота-оналар қанча? Юқоридаги мисолларнинг барчаси негизида, илдизида меҳр-оқибат турибди. Биз истардик-ки, илоҳий қудрат эгаси томонидан боғланган меҳр-оқибат ришталари абадул-абад узилмасин. Ҳа, ишонинг, дунёни меҳр қутқаради.


Тожик-қирғиз чегарасида яна отишма юз берди - 04.09.2019, Sputnik Ўзбекистон\nТожик-қирғиз чегарасида яна отишма юз берди\nТожикистон Хўжа ва Қирғизистон Ўрта-Бўз қишлоқ аҳолиси ўртасида янги можаро юз берди. 04.09.2019, Sputnik Ўзбекистон\n© Sputnik / Сергей Пятаков / Фотобанкка ўтишГраница\nТожикистон Хўжа ва Қирғизистон Ўрта-Бўз қишлоқ аҳолиси ўртасида янги можаро юз берди.\nТОШКЕНТ, 4 сен – Sputnik. Тожик-қирғиз чегарасида яна отишма юз берди, бу ҳақда Sputnik Тожикистон хабар қилди.\nИсфара шаҳри ҳокими Иқбол Тешаев сўзларига кўра, Хўжа (Тожикистон) ва Ўрта-Бўз (Қирғизистон) қишлоқ аҳолиси ўртасида янги можаро юз берди.\nҚирғизистон бозор қурмоқчи бўлган жойда Тожикистон томони йўл қуриши ҳаракати келишмовчиликка олиб келди.\nИнтернетда тарқалган видеода ҳавога қарата огоҳлантирувчи ўқ узилишини эшитиш мумкин.\nЭслатиб ўтамиз, 31 август куни Тожикистон ва Қирғизистон чегарасида Хўжа ва Ўрта-Бўз қишлоқлари аҳолиси ўртасида можаро келиб чиқди. Ўша вақтда томонларнинг бири юз метр асфальт ётқизишга ҳаракат қилган.\nШунингдек, шағарни машиналарда ташилиши сабабли Варух ва Оқсай аҳолиси ўртасида можаро юз берди. Тожик-қирғиз чегарасининг узунлиги тахминан 970 кмни ташкил қилади. Икки республика чегарани бўлиш ишларини якунига етказмаган.


Англия ҳукуматининг сайтлари криптовалюта хакерлари ҳужумига...\n13.02.2018 20:33 0 210\nБуюк Британия ресурслари криптовалюта хакерлари ҳужумига учради.\nФото: «Freedman Club»\nЎтган дам олиш кунлари Буюк Британия ахборотни муҳофаза қилиш бошқармасининг веб-сайти, шунингдек, бошқа бир қатор ресурслар криптовалюта хакерларининг ҳужумига учради. Ахборот хавфсизлиги бўйича мутахассис Скотт Хелмнинг таъкидлашича, 4 мингдан ортиқ сайтга, жумладан, ҳукумат сайтларига ҳам зарар етган. Хелм ўз танишларидан бирининг хушёрлиги сабаб хавф мабасини аниқлашга муваффақ бўлган, деб хабар берди «4PDA».\nМаълумотларга кўра, хавфли сайтга кўриш қобилияти паст бўлган одамларга ёрдам беришга хизмат қилувчи «Browsealoud» сайтининг плагини манба бўлиб чиққан. Хакерлар ундан криптовалюталарни топишда фойдаланган. «Coinhive» майнинг-вируси зарарланган компютернинг браузери ҳар сафар ишга тушганида «Монеро» криптовалютасини топган. Майнинг вирус муваффақиятли тарзда зарарсизлантирилган.\n«Бу жуда фойдали режа: улар битта веб-сайтни зарарлайди, у эса ўз навбатида 5 000 тани. Бу жуда жиддий қонунбузарлик. Улар шахсий маълумотларни кўчириб олган бўлиши ёки зарарли дастурни ўрнатиб қўйган бўлиши мумкин. Имкониятлар фақатгина хакерларнинг тасаввурига боғлиқ», — дея таъкидлайди Скотт Хелм.\nХелм томонидан ўтказилган таҳлилларга кўра, вирус «Browsealoud» сайтининг плагинига эгалик қилувчи «Texthelp» компанияси чора кўрмагунига қадар, тўрт соат ичида тармоқда бўлган. Биргина нарса номаълумлигича қолган — хакерлар қанчалик узоқ вақт давомида давлат сайтлари фойдаланувчиларининг компьютерлари қувватидан қанчалик узоқ вақт давомида фойдаланган ва қанча криптовалюта ишлашга муваффақ бўлган. Айни вақтда фойдаланувчиларга ҳеч нарса хавф туғдирмаяпти.\nБуюк Британия криптовалюта хакер\nШимолий Корея хакерлари Жанубий Корея крипто-валюта айирбошлаш хизматига кибер-ҳужум уюштирди


Рўзиқул Бердиев «Насаф»да қолади - Zamin.uz\n19:43 / 23.06.2018\nБугунги кунда “Насаф”да юз бераётган молиявий инқироз жамоани анчайин ҳолдан толдирди. Мавсум бошидан буён давом этиб келаётган ушбу муаммо ҳали ҳам ўз ечимини топгани йўқ. Бу кетишда чемпионатимизнинг совриндор ва кучли клубларидан бири бўлган “Насаф”нинг “синиб” қолиши ҳеч гап эмас. Аслида-ку, вазият шунга қараб кетмоқда. Мавсумнинг дастлабки қисмидан кейин Рўзиқул Бердиев жамоасинининг ҳаттоки кучли олтиликка ҳам кира олмаганига нима дейсиз? Ҳар доим молиявий муаммони бартараф этишга ҳаракат қилиняпти деб айтишяпти-ю, бироқ сира бунинг самараси кўзга ташланмаяпти. Футболчилар анчадан бери ойлик маош ва мукофот пулларини олишгани йўқ. Кўринишидан ушбу ёзги йиғинда “Насаф” ўз етакчиларини йўқотадиганга ўхшаяпти.\nХабарингиз бўлса, жамоа устози Рўзиқул Бердиев бир неча матбуот анжуманларида жамоа етакчиларини имкон қадар сақлаб қолишга ҳаракат қилишлари ҳақида таъкидлаб ўтганди. Айни пайтдаги устувор вазифа ҳам шу бўлиб қолди. Аммо бу улар учун жуда қийин бўладиганга ўхшаб турибди. Ҳозирданоқ айтишимиз мумкинки, “Насаф” ўз легионерларидан айрилди. Хорижлик футболчилар сира текинга футбол ўйнашмайди. Шу боис Драган Черан, Славко Лукич ва Игорь Голбан “Насаф” билан хайрлашдилар. Бу хабарни Рўзиқул Бердиев ҳам тасдиқлади. Шуни айтиш керакки, қаршиликларнинг ушбу триоси анча фойдали бўлиб, жамоанинг асосий ўйинчилари эди. Яъни, легионерлар “Насаф”нинг катта устунлари бўлиб келишаётганди. Бироқ жамоадаги пулсизлик охир-оқибат ушбу легионерларнинг бошқа клубларга кетишларига йўл очиб бермоқда.\nБу вазиятда Бердиев уларни ушлаб қолишнинг ҳеч қандай чорасини топа олмаяпти. Табиийки, уларнинг кетиши қаршиликларнинг ўйинига ўз таъсирини кўрсатмасдан қолмайди. Маълумотларга қараганда, Черан мавсумнинг кейинги қисмини “Пахтакор” жамоасида бошлашга яқин турибди. Бу ҳақида “Пахтакор” клубининг спорт директори Жаъфар Ирисметов ҳам тасдиқлаб, Черанга қизиқиш борлигини айтганди. Ҳозирда музокаралар давом этяпти. Лукич масаласига келсак, албатта уни ҳам ўз клубида кўришни хоҳлаётган жамоаларимиз бор. Тез орада унинг тақдирига ҳам ойдинлик киритилади. Голбанга эса Россия томонлардан таклифлар келиб тушмоқда. Унгача эса Санжар Рашидов билан Жасур Ҳасанов ҳам “Насаф”дан кетишга улгурганди.\nБу ҳали ҳаммаси эмасга ўхшайди. “Насаф”да шунингдек, Азиз Ғаниев, Одил Ҳамробеков, Мақсуд Каримов, Санжар Қувватов каби харидоргир ўйинчилари ҳам бор. Сир эмаски, ушбу футболчиларга ҳам таклифлар етарлича. Агарда улар ҳам кетишса “Насаф” қандай аҳволга тушишини тасаввур қиляпсизми? Энг қизиғи, бош мураббий Рўзиқул Бердиевга ҳам бошқа клублардан таклифлар борлиги ҳақиқат. Чунки клубдаги молиявий муаммолар туфайли бошқа жамоадагилар “насаф”чиларни ўз томонларига оғдириб олиш ҳаракатига тушиб қолишган. Куни кеча Рўзиқул Саъдуллаевич билан клубдаги мавжуд вазият хусусида ўзаро гаплашганимизда ҳали ҳам ҳеч нима ўзгармаётгани ҳақида айтди.\nЛекин унинг ўзига ҳам бошқа чорловлар бўлаётганини тасдиқлади. Аммо ҳозирги қийин шароитда “Насаф”ни ярим йўлда ташлаб кетиш ниятида эмаслигини айтиб, нима бўлганда ҳам ишини охиригача давом эттириб қўйишини маълум қилди. Шу билан бирга Азиз Ғаниев, Одил Ҳамробеков каби етакчиларини ҳам имкон қадар ўзида олиб қолмоқчилигини ҳам яширмади. Бунгача легионерларнинг кетишининг ўзиёқ “Насаф”га бир мунча таъсир кўрсатмасдан қолмайди. Агар яна бошқа етакчилари ҳам кетадига бўлса, илгари мураббийнинг ўзи айтганидек, бу ҳолатларга тайёр бўла олмаса керак.\nШу боис қолган футболчиларни сақлаб қолишга ҳаракат қилишяпти. Бундай вазиятда таркибга бошқа бирор-бир янги ўйинчиларни жалб қилиш ҳақида гап бўлиши ҳам мумкин эмас. Ахир пули йўқ жамоа қайси пулга ўйинчи олиши мумкин? Бундай вазиятда ўз таркибини сақлаб қолиши ҳам катта гап. Ўзи шундоқ ҳам легионерлари кетиб бўлишди. Негадир “Насаф”даги молиявий муаммоларнинг ўз ечимини топмаётгани кишини ўйлантирмасдан қолмайди.\nАйни пайтда “аждарлар” ўз қароргоҳида ёзги йиғинни бошлашди. Таркиб эса тўлиқ ҳолатда эмас. Чунки “Насаф”нинг бир қатор футболчилари ҳозирда Равшан Ҳайдаров бошчилигида Туркиядаги йиғинда иштирок этишмоқда. Кўринишидан Рўзиқул Бердиев клуб академиясидан яна бир қатор ўйинчиларни асосий таркибга жалб этадиганга ўхшайди. Чунки ҳар қандай ҳолатда ҳам таркибни тўлдириш керак-ку. Ачинарлиси, кўз ўнгимизда чемпионатимизнинг кучли клубларидан бири заифлашиб бормоқда. Албатта, бу жуда ёқимсиз ҳолат.\nСовринли ўринлар учун курашишда доим фаол бўлган “Насаф” жамоасининг осмонидаги қора булутлар ҳали бери тарқамайдигандек. Шу боис қаршиликлар қандай қилиб бўлмасин ушбу чемпионатни бир амаллаб бўлса ҳам тугатиб қўйишмоқчи. Бу ерда гап бирор ўрин ёки соврин учун курашиш ҳақида кетмаяпти. Илгари “Насаф”нинг бундай аҳволга тушиб қолганини кўрганмисиз? Албатта йўқ. Афсуски, қаршиликларнинг бундай қийинчиликни енгиб ўтиши жуда қийин кечяпти. Клубда раҳбарият ҳам ўзгарганидан хабарингиз бор. Бироқ ҳозирча самара кўзга ташланаётгани йўқ.\nРўзиқул Бердиев Таиландга борадими? "Насаф" бош мураббийи жавоб берди\n16-01-2020, 18:40, Спорт\nРўзиқул Бердиев: "Молиявий ҳолат ўзгаришсиз! "Насаф"ни баъзи футболчилар тарк этиши мумкин"\n11-05-2018, 23:32, Спорт\n15-04-2018, 19:31, Спорт\nРўзиқул Бердиев: "Рақибимиз ўз майдонида кучли ўйин кўрсатди"\n15-03-2018, 07:31, Спорт\nТезкор хабар: Рўзиқул Бердиев Ўзбекистон терма жамоаси бош мураббийи!\n17-10-2017, 19:26, Спорт


НАВРЎЗ нафосат байрами - Уч илдиз\nby Тўлқин Эшбек · 07.03.2021\nМактаб ва бошқа таълим муассасалари саҳналари учун (Сценарий)\nАсосий иштирок этувчилар:\nБаҳорой – қиз.\nНаврўзжон – йигит.\nДеҳқон бобо – йигит.\nКекса тол дарахти – йигит.\nБойчечак – қиз.\nЛолахон – қиз.\nТурнахон – қиз.\nЛайлакбой – йигит.\nҚалдирғоч – қиз.\nҚишни олиб кетаётган қарғалар – бола ва қиз.\nСаҳна баҳор байрамига мос равишда безатилади. Деворларга турфа гуллар расми чизилади. Наврўзга аталган шеър, битиклар кўринарли жойларга ёзиб қўйилади. Шифтга баҳор қушлари ҳисобланмиш турна, қалдирғоч, лайлак, булбул тимсолида қоғоз ўйинчоқлар илинади. Меҳмонлар жойлашгунларига қадар баҳор фаслини тараннум этувчи куй (масалан “Баҳор келса, алвон-алвон очилса гуллар” қўшиғи) янграб туради.\nБошловчи сифатида саҳнага Баҳорой тимсолида бир қиз кириб келади. У узун гулли кўйлак кийиб, бошига гулчамбар таққан. Қўлини кўксига қўйганча эгилиб салом беради.\nБаҳорой: – Ассалому алайкум азиз меҳмонлар! Сизларни Наврўз байрами билан чин қалбимдан табриклайман. Улуғ айём юртимизга қут-барака олиб келсин. Барчангизга узоқ умр, бахт-саодат ва ҳамиша омонлик тилайман.\nБаҳордан бошланар гўзаллик фасли,\nЙилнинг илк тонгидир оламда асли.\nНаврўзни хуш кўрган хуш яшар абад,\nБахтга мушаррафдир ул инсон насли!\nБугунги шодиёнамизни бошлаб бериш ҳамда табрик учун сўз ҳурматли Рустам Усмоновга (ҳар ким ўз жамоаси раҳбари, оқсоқолининг исми-шарифини айтади).\nТабрик сўзи айтган раҳбар байрам танлови ҳақида қуйидаги мазмунда ҳам гапириши мумкин:\n– Азалдан Наврўз байрамида турли кўрик-танлов ҳамда мусобақалар ўтказилгани маълум. «Энг яхши Наврўз таомлари тайёрлаш», «Энг моҳир каштачи», «Наврўз тасвирини чизган энг яхши рассом» ва ҳоказо. Бу байрам муносабати билан кураш, арқон тортиш, қўл кучини синаш, югуриш, шахмат-шашка, тош кўтариш, дор ўйини ва бошқа спорт турлари бўйича ҳам мусобақалар ўтказилган. Биз ҳам мана шундай ғолибларни бугун олқишлаймиз.\n(Ташкилотчи танлов шартлари, ташкилий ишлар ва бошқа фикр-мулоҳазаларини баён этиши мумкин. ғолиблар бадиий қисм сўнггида эълон қилинади.).\nБаҳорой: – Қизлар гулли рўмол ўрар,\nЎзларин қилиб кўз-кўз.\nЗамин янги кўйлак кияр,\nКелса Наврўз, бўлса Наврўз.\nДилбар қизлар, жўражонлар,\nЭркин қанот ёзинг ҳаргиз,\nҲур элимга қутлуғ айём\nКелса Наврўз, бўлса Наврўз!\nЭнди даврамизга энг азиз меҳмон – Наврўзжонни таклиф этамиз. Барчамиз: “Ассалом, Наврўз! Даврамизга марҳабо!” деймиз. Қани бошладик, бир-икки-уч…\nҲамма жўр овозда:\n– Ассалом, Наврўз! Даврамизга марҳабо!\nСаҳнага беқасам (ё бошқа матодан тикилган) тўн ва бошига дўппи кийган Наврўз тимсолидаги йигит қўлини кўксига қўйганча кириб келади.\nНаврўзжон: – Одамлару одамлар,\nБоғда битган бодомлар!\nДилдан қиш ғами кетди,\nБарча Наврўзга етди!\nРаққоса, айла хиром.\nБу байрам даврамизда,\nБарчангиз олинг ором.\nОламни турфа гулларга буркаб келган баҳор айёми муборак бўлсин, азизлар! Бу баҳор шунчаки фасл эмас, балки у ҳар бир инсон умрининг баҳори. Мен барча чеҳраларда баҳор тароватини кўряпман!\nБаҳорой: – Наврўзжон, сен келишинг ҳамоно енг шимариб ишга киришадиган ва бу кунни – меҳнат байрами сифатида нишонлайдиган ажойиб инсонларни биласанми?\nНаврўзжон: – Энг биринчиси – Деҳқон бобом-да! Ана, ўзлари ташриф буюрмоқдалар!\nБаҳорой ва Наврўзжон жўр бўлишиб:\n– Ассалому алайкум, бобо деҳқоним!\nСаховати чексиз нурли бўстоним!\nМеҳнат байрами деб, сочдингми донинг?\nСенга таъзимдадир жумла жаҳоним!\nДаврага деҳқон либосидаги йигит кетмон (ёки бошқа иш қуролини) кўтариб киради ва қўлини кўксига қўйганча меҳмонларга салом беради.\nДеҳқон бобо: – Омоч ҳайдар тиним билмай,\nДеҳқон ила қўш ҳўкиз,\nНасибамиз бутун бўлар,\nОллоҳ, ўзинг асрагин-ей,\nТегмасин ҳеч ёмон кўз.\nМомоларим руҳлари шод,\nҲа азизлар, Наврўз эзгулик байрами.\nБу кун ким нимани ният қилса, албатта эришади. Катта-ю кичикнинг дуоларига қулоқ тутсангиз: «деҳқончиликка барака берсин» дея яратгандан сўрашади. Ахир, барчанинг ризқи ўша деҳқончиликнинг орқасидан-да.\nБаҳорой: – Деҳқончилик нафақат инсонлар, балки, қушлар, жониворлар учун ҳам ризқу-рўз манбаидир. Ия, ана, қаранглар, қушлар учиб келишяпти, ур-ре!\nНаврўзжон: – Қушлар билан бирга гуллар ҳам елиб келишмоқда! Улар ортидан Тол бува ҳассасига таяниб келаётир. Энди ҳақиқий байрам бошланади, ур-ре!\nБаҳорой: – Улар баҳор элчилари ҳисобланадилар! Ҳар йили рўйи заминга, мана шу юртга файз-барака олиб келишади! Қани-қани, даврамизга марҳабо! Хуш келибсизлар! (Чапак чалиб юборади).\nБаҳор фаслини тараннум этувчи мусиқа садолари остида ўзига хос либослардаги Тол бува, Бойчечак, Лолахон, Лайлакбой, Турнахон, Қалдирғоч даврага кириб келишади. Улар томошабинлар томонга қараб эгилиб салом беришади.\nБаҳорой: – Хуш келибсиз, меҳмонлар!\nМен учун азиз жонлар!\nМеҳмонлар жўр овозда:\n– Ташаккур, сенга баҳор!\nБарча бўлсин сенга ёр!\nБойчечак: – Баҳоройим, Баҳорой!\nЮзларинг мунча чирой!\nЮртга сен келган чоғда –\nОлам гўзалликка бой!\nМен ҳам сенинг элчингман,\nнени сўйлай – тилчингман!\nЛолахон: – Мен Лоламан, Лоламан!\nБир гўзал қиз боламан.\nмен-ла ёшарар дунё!\nкўриб қувнанг, болалар!\nЛайлакбой: – Қанот қоқдим, юрт кездим,\nкўкда кўп нарса сездим.\nЎзи бўлиб бир жаҳон,\nяшнабди – Ўзбекистон!\nТурнахон: – Қур-е, қур-е, деб учдим,\nГўё осмонни қучдим.\nДунёга қилиб кўз-кўз,\nТантана қилмиш Наврўз.\nҚалдирғоч: – Меҳржон байрамида,\nмеҳр кўриб кетганман.\nАйни кўклам чоғида,\nСоғиниб келдим яна,\nНаврўз билан ҳамнафас.\nБарча қилишар ҳавас.\nИн қуришдир одатим.\nМенинг ҳам саодатим.\nБаҳорой: – Кўпни кўрган чол бува,\nҚани сўйланг, Тол бува,\nҚандоқ байрамдир Наврўз?\nБилиб олурмиз сўзсиз!\nТол бува салласини тўғрилаб қўйганча салмоқ билан сўзлайди: – Мени дерлар кекса тол,\nмисоли донишманд чол.\nТанам бўлса-да қари,\nБилганим – билмас пари!\nНовдаларим ҳар Наврўз,\nЯпроғин қилар кўз-кўз.\nИшга бўлиб пайваста,\nШохларим – кетмондаста!\nСирдошим – бободеҳқон,\nБизлар бир тану, бир жон!\nДеҳқон бобо Толнинг елкасига қоқиб қўйганча шундай дейди: – Қари билганни – пари билмас,\nдеганлари рост. Кўпни кўрган Тол бува доно фикр айтди. Ўтмишинг қанчалик буюк бўлса – келажагинг ҳам шунчалик буюкдир. Бу гап нафақат инсониятга, балки табиат ила ошно байрамларга ҳам тааллуқли. Айтайлик, Наврўз байрами тарихи ҳақида сўзлашнинг ўзи мароқли!\nБаҳорой: – Билганлар учун сўзлаш, бошқаларга эса\nтинглаш мароқли, шундайми Лайлакбой?\nЛайлакбой: – Билмаганни сўраб ўрганган – олим!\nДонишманд бувамиз нима деркин?\nТол бува: – Хўш, Наврўз байрами тарихидан сўйлайинми? Бу кўҳна дунёда биз кекса дарахтлар кўп нарсага шоҳидмиз. Ҳа, сўйлайверсам гап кўп. Биласиз, Шамс – қуёш дегани. Шу сўздан келиб чиққан қадим Шамсия йили қуёшнинг йиллик ҳаракатига қараб белгиланган. 21 мартда кун ва тун тенг бўлишини биласиз. Буюк аждодларимиз бу кунни янги йил байрами сифатида нишонлаганлар. Тўғрими, Деҳқон бобо?\nДеҳқон бобо: – Офарин сизга, Тол бува! Шу ерда яшаб ўтишган алломалардан кўп асарлар мерос қолган. Абу Райҳон Беруний, Абу Али ибн Сино, Абулқосим Фирдавсий, Умар Хайём, Мирзо Улуғбек, Мир Алишер Навоий, Заҳириддин Муҳаммад Бобур сингари буюк аждодларимизнинг ўлмас асарларида Наврўз байрами ҳақида доно фикрлар баён этилган. Шоирлар назмида, халқ оғзаки ижодида бу байрам алоҳида тараннум этилади.\nТол бува: – Умар Хайём “Наврўзнома» асарида ёзишича, кимки Наврўзни шоду хуррамлик билан байрам қилса, йил бўйи ҳаёти шодлик ва осойишталикда ўтаркан.\nБойчечак: – Ўсимликлар билан тиллашган Абу Али ибн Синонинг ёзишича, Наврўз пайтида инсон танасидаги қон меъёрида айланиб, чеҳраси ёришаркан. Наврўз таомларини танаввул қилган инсон тетик ва соғлом бўлиб юраркан.\nБаҳорой: – Абу Али ибн Сино сумалакни обдан совутиб истеъмол қилишни тавсия этган.\nЛолахон: – Абу Райҳон Беруний бобо ҳам Наврўз байрами билан боғлиқ кўплаб ҳикматли фикрларини ёзганлар. Ўша тонгда кимки ширинлик танаввул қилса, йил бўйи унинг умри ширин ўтармиш. Кимки уч қошиқ асал еса, кўп касалликларга шифо топармиш.\nТурнахон: – Алишер Навоий бобонинг ҳам назмий тилакларини ёдга олинг:\nҲар кунинг бўлсин Наврўз.\nҚалдирғоч: – Бу шеърий тилакнинг маъноси нима экан? Вижир-вижир, вижир-вижир…\nТол бува: – Бунинг маъноси шуки, ҳар бир тунинг қадр кечасидек хайрли, қутлуғ, осойишта ўтсин. Ҳар бир кунинг янги кун бўлсин. Наврўз байрамида билдирилаётган ушбу тилаклар ижобат бўлсин, азиз бўталарим!\nНаврўзжон: – Юрт отаси Ислом Каримов ҳар йили байрамда бизни улуғлаб, дил сўзларини изҳор этганларида гўё олам нурафшон бўлгандек туюлади. Ҳатто боботоғ яшил чопонини кийиб, кўксида алвон лолалар ял-ял порлайди! Ўшанда билингки, бул заминга Наврўз келибди! Табиат байрами жамият шодиёнасига айланади. Сумалак, ҳалим ва бошқа таомлар пиширилади. Дастурхонларга кўк сомса, ялпиз чучвара ва бошқа баҳор таомлари файз киритади.\nҚалдирғоч: – Менинг инимни ким билади?\nТол бува: – Шох-шаббаларим чумчуқ, қарға, ҳакка ва бошқа қушларга макон. Сен негадир кўринмайсан, қалдирғоч?\nДеҳқон бобо: – Бу эркатойнинг ини бизнинг уй айвонида! Одамлар ҳам қалдирғочларга ўрганиб қолишган.\nҚалдирғоч: – Одамлар билан бирга яшашимизнинг тарихи узун, шундайми Деҳқон бобо?\nДеҳқон бобо: – Албатта, қалдирғочим! Қани бу ҳақда дўстларингга айтиб берасанми?\nҚалдирғоч: – Айт, десангиз айтавераман. Қадимда аждодимиз инсонларга яхшилик қилиб, илон билан курашган. Ўшандан буён биз учун одамларнинг уйлари, айвонларида ин қуриш одат бўлган. Бирга яшагач, биз улардаги ажиб фазилатларни кузатамиз. Наврўз байрамида бир-бирларига меҳр-мурувватли, оқибатли ва меҳрибон бўлиб қоладилар. Нуронийларни зиёрат қилиб, беморлар ҳолидан хабар олишади. Бева-бечораларга саховат кўрсатилади. Биз ҳам одамлар қувончига шерикмиз. Шу кунларда сумалакнинг ёқимли ҳиди маст қилмоқда. Сизларга “Сумалак” шеърини айтиб берайми? Вижир-вижир…\nТурнахон: – Ур-ре, шеър эшитарканмиз!\nЛолахон: – Қани, бошла, азизим!\nҚалдирғоч: – Қизлар сочи жамалак,\nПазандаси зўр малак.\nЎтин йиққанди бобом,\nБуғдой ундирди момом.\nСумалак сайли бугун,\nШоду хурраммиз тамом!\nБойчечак: – Менинг ҳам шеър айтгим келяпти.\nНаврўзжон: – Бош устига, айтавер!\nБойчечак: – Кўзга суртиб момолар,\nДерлар “Бўлсин омонлик!\nТурнахон: – Бойчечак, сендан бир нарса сўрасам\nБойчечак: – Марҳамат.\nТурнахон: – Мойчечак билан қариндошмисиз?\nБойчечак: – Мойчечак опам бўлади. Иккимизниям танисиҳатлик рамзи сифатида бувилар кўзларига суртиб, эсон-омонлик қилиши бежиз эмас. Фақат, опам бодомга ўхшаб ҳовлиқмароқ. Кўклам келар-келмас…\nТурнахон: – Майли, бу ёғини айтмай қўя қол.\nТол бува: – Гапларинг жудаям тўғри, Бойчечагим! Сени кўзга суртиб, омонлик-сомонлик қилишлари жудаям ёқади.\nБойчечак: – Сизнинг новдаларингиздан эса қизлар бошига гулчамбар қилишади. Ўшандачи, роса дилим яйрайди-да!\nТурнахон: – Бойчечак айтган гап замирида бир зўр ҳикмат бор. Одамзоднинг фожеаси уруш-жанжал. Тинчликсевар инсонлар жуда кўп. Афсуски, дунёнинг у ер-бу ерида қандайдир уруш олови пайдо бўлганини юксак осмондан туриб кузатганда хуноб бўламиз. Ақлирасолари Наврўз ҳаққи-ҳурмати ярашганларини кўриб, кўнглим таскин топади.\nЛолахон: – Бир-биридан аразлаб юрган кишилар ҳам Наврўзда ярашиб олар эканлар-а?\nДеҳқон бобо: – Ўзбекларнинг ажойиб мақоли бор: “Бир кун жанжал бўлган жойдан қирқ кун барака қочади”. Дилозорлик қилган кимсалар гинасини Наврўзда унутишади.\nЛолахон: – Ўшанда чаманзоримиздан гул-лолалар териб, бир-бирларига ҳадя қилганларини кўрсам, янаям очилиб кетаман.\nШу пайт ғамгин оҳангда мусиқа товуши эшитилади. Ҳамма безовталаниб атрофга боқади.\nБаҳорой: – Негадир этим увишяпти, совқотиб кетяпман. Вой, анувлар ким бўлдийкин?\nҲамма ҳайрон бўлганча саҳнанинг бир томонига ўтадилар. Қағиллаб қанот қоққанча икки қарға кириб келишади.\nҚарғалар жўр овозда:\n– Биз қарғамиз, қарғамиз, қоғ-қоғ,\nКўнглимизни этгаймиз чоғ-чоғ.\nБу йил қишда ёғди қор тоғ-тоғ,\nТабиатда қолмади бирор доғ-ғ!\nТол бува кулиб юборади: – Эй, булар ҳам эски қадрдонларим-ку! Қишдан дарак бериб келадиган қушларга ҳам шохларим макон. Хўш, олақанотлар, сиз билан хайрлашган эдик, чоғи…\nҚиз қарға: – Тол буважон, Тол бува!\nТилингизда бол, бува!\nҲамма сармаст, лол, бува!\nБағрингиздан бериб жой,\nҚилган ишингиз чирой!\nТағин қишда келганда,\nБола қарға: – Атай ортга қайтишимиз сабаби бор.\nТол бува: – Хўш-хўш?\nБола қарға: – Ёруғликнинг қадрига етмоқ учун зим-зиё тунни эслаб туриш кифоя, деган эдингиз, тўғрими, Тол бува?\nТол бува: – Албатта. Хўш, бу гапни ҳозир эслаш шартми, Қарғавой?\nБола қарға: – Совуқ ўлкаларга учиб кетаётиб ортга боқсак, суҳбат қуряпсизлар. Қулоғимизга эшитилиб қолди; Наврўз ҳақида экан.\nТол бува: – Хўш, сиз бирор гап айтмоқчимисиз?\nҚиз қарға: – Ҳу қай бир йили Наврўз байрамини нишонлаш таъқиқланганини кўргандик. Ўша кезларда ҳамма жойга фақат қизил байроқ илинарди. Ўзбекистон мустақил деган гаплар қулоғимизга чалинганида Наврўз катта шодиёнага айланиб кетди. Бу кунларнинг қадрига етиш керак!..\nТол бува: – Бир қўшиқ қулоғимга чалинган эди. Ҳаҳ, сўзлари қанақа эди? Ҳа-а, эсладим: “ғамларингни чиқар кўнгилдан, шод кунларни эслайлик фақат!» Ўтмишдаги гина-кудуратлар ўтиб кетди. У ҳақда кўп эслаш шартмас. Яхшиликдан сўйласанг, яхшилик боғи кўкаради. Ҳар йили эрта кўкламда кўкаламзорлаштириш ойлиги ўтказилади. Менинг ҳам новдаларимдан авайлаб олишиб, кўп жойларга экишади.\nҚалдирғоч: – Қадимдан бу юрт одамларида ажойиб анъана бор; оилада ўғил бола туғилса, унга атаб камида ўн беш-йигирма туп дарахт экилади. Бола улғайгунга қадар дарахтлар кўкка бўй чўзади. Қарабсизки, унинг иморатига етарли ёғоч тайёр-да!\nНаврўзжон: – Дарахти кўп юрт – бой бўлади!\nЛайлаквой: – Қушларга зўр жой бўлади!\nТурнахон: – Борлиқ ҳам чирой бўлади!\nБола қарға: – Тўғри-тўғри, қағ-қағ…\nҚиз қарға (шеригини туртиб):\n– Ҳой бўлди, қағиллайверма, тағин қор ёғивормасин…\nБола қарға: – Унда йўлимизда равона бўламизми?\nҚиз қарға: – Қани, совуқ ўлкаларга кетдик, қағ-қағ, (қанотларини силкитишади) хайр дўстлар, кузда учрашгунча омон бўлингла-ар, қағ-қағ-қағ…\nТол бува: – Йўлларинг бехатар бўлсин. Олтин кузда кўришгунча хайр, азиз қушларим.\nТурнахон: – Тол бува, бағрингиз кенглигига қойил!\nТол бува: – Бу қушларнинг куз фасли қанот қоқиб келишини кўрсангиз дилингиз яйрайди. Қишни, қорни, пировардида янги йил байрамини эслатади. Ўшанда совуқ ҳаво келсину, аммо ҳечам совуқ гап келмасин, дейман!..\nТурнахон: – Қанот қоқсак, қур-е, қур-е, Наврўз келар, ур-е, ур-е! Самоларда парвоз қилиб, ердаги кўп ишларга шоҳидмиз. Бир ҳикмат жудаям топиб айтилган экан: “Ҳикмат излаганга ҳикмат бу дунё!” Ҳикматлар хазинасига бой бўлган Ўзбекистонда Наврўз ўзига хос тароват билан нишонланмоқда.\nБаҳорой: – Байрамга нима файз киритади?\nНаврўзжон: – Албатта куй-қўшиқ ва рақс-да!\nҚалдирғоч: – Бир чарх уриб рақсга тушамизми? (У парвозга шайланаётгандек қанотларини силкиб қўяди). Бизга оҳанграбодек қўшиқ бўлса бас!\nСаҳна ортидан куй, қўшиқ янграб, барча рақсга тушади.\nБайрамга турли санъаткорлар таклиф этилиши ва улар ижросида Наврўзни тараннум этувчи куй-қўшиқлар тингланиши, аскиябозлик қилиниши айни муддаодир.\nБаҳорой билан Наврўзжон биргаликда даврани олиб борадилар.\nБайрамга ташриф буюрган меҳмонларга табрик учун сўз берилади.\nСаҳнада қўшиқ ва рақслар ранг-баранг чиқиши учун дастур қуйидагича тузилиши ҳам мумкин:\nБаҳорой: – Бу заминда байналмилал дўстлик ҳамиша ардоқланган. Бугун ҳам турли миллат вакиллари ташриф буюргани даврамизга янада файз киритмоқда.\nУлар саҳна четига ўтадилар. Бадиий дастур давом этади.\nҚозоқ либосидаги йигит дўмбира (ё чанқовуз) чалиб чиқади ва ўлан айтади.\nТожик миллий кийимидаги қиз кўза кўтариб чиққанча “Ая духтор шумо таннози хушрўй”, “Помир қизи” деб номланган куй-қўшиқларга рақсга тушади.\nТатарча куй чалиниб, ўша миллат миллий либосидаги йигит ва қиз рақсга тушади.\nОзорбойжонча куй чалиниб, ўша миллат либосидаги йигит ва қиз рақсга тушади.\nҚирғиз либосидаги қиз қўбиз чалиб беради.\nРус либосидаги йигит ва қиз русча мусиқага валсга тушади.\n“Елписса” ёхуд бошқа туркманча қўшиққа чопон ва узун кўйлак, тўлдирма қалпоқ кийган йигит-қизлар рақсга тушади.\nҲинди холи бор қиз ҳиндча либосда рақсга тушади.\nИнглиз, фаранг, немис ва бошқа халқларнинг санъатидан ҳам намуналар кўрсатилса, даврага янада файз киради.\nСўнг улар саҳнада саф тортишиб, турли тилларда барчани Наврўз байрами билан табриклайдилар.\nТурнахон (Лайлакни туртиб): – Лайлакбой, қара, бизнинг мовий осмонда чегара йўқ!..\nЛайлакбой: – Рўйи заминдаги чегараларни қандай куч маҳв этишини биласанми?\nҚалдирғоч: – Мен биламан, мен биламан! Масалан, қуёш барчага баробар! Оймомо ҳам тунда чегарага қарамасдан нур сочади! Баҳор ҳам борлиғини барча билан бирдек баҳам кўради! Наврўз байрамини бугун бутун дунё нишонламоқда!\nТол бува: – Бу гапларинг жуда тўғри, Қалдирғочим! Турнахон бошқа бир илоҳий куч-қудрат ҳақида айтмоқчийди…\nҚалдирғоч: – Хўш-хўш, вижир-вижир…\nТол бува: – Бу – барча халқлар, миллату элатлар ўртасидаги боқий дўстлик! Бу дўстлик чегара билмайди. Ўзбекистон дунё билан ҳамнафас! Бу жаннатмакон юрт одамлари учун дунё эшиклари очиқ. Қаранг, бугун даврамизга ташриф буюришган турфа либослардаги йигит-қизлар кўнглимизни қанчалик шод этдилар.\nБаҳорой: – Келинг, биргаликда рақсга тушамиз!\nТол бува: – Гарчи атасангиз мени – чол бува,\nРақсни қойиллатар мана – Тол бува!\nДунёда барчангиз ўйнаб-кулингиз,\nБахтимизга мудом омон бўлингиз!\nДеҳқон бобо, Наврўзжон, Баҳорой, қушлару гуллар жўр бўлишиб:\n– Даврамизга марҳабо, кулиб-ўйнаймиз,\nТо абад байрамда бирга қувнаймиз!\nБахт баҳори кулсин бизнинг жаҳонда,\nНаврўз боқий бўлсин – Ўзбекистонда!\n“Лазги”, “Дилхирож”, “Андижон полкаси” каби шўх куй-қўшиқлар янграб барча биргаликда рақсга тушади.\nКонституциямизга пайваста диний маърифат\nКамолат ШАМС :\n24.02.2015 в 22:54\nНаврўз келибон жумлаи жаҳон нозлана, нозлана, нозланажакдир.\nОфтоб чиқибон аста секин пардозланажакдир.\n24.02.2015 в 22:55\nНаврўз келибон жумлаи- жаҳон нозлана, нозлана, нозланажакдир.\nОфтоб чиқибон аста — секин ўзгача- ўзгача пардозланажакдир.\nO’zbek aholisi «kelinchak» fasl —bahorni intiqib kutadi va uning ko’rkiga yanada ko’rk qo’shadigan «Navro’z» ayyomida ularning xursandchiligi,kulgusi dunyoni egallaydi.Mana yana aziz hamda qadrdon bayramimiz yaqinlashmoqda.Yangi yilda dilga tuggan niyatlaringiz ushalishi uchun tilakdoshman.\nGarchi maqolani kech o’qiyotgan bo’lsam ham ko’nglimda yana bir bor bahoriy kayfiyat uyg’otdi.\nДобавить комментарий для Камолат ШАМС Отменить ответ\nNext story “Уч илдиз”инг бор бўлса…\nPrevious story Низомий Ганжавийнинг мангу сарчашмаси


1. "ҲИДОЯ" АТАМАСИ: КЕЧА ВА БУГУН\n2. ЁШЛАР ТАРБИЯСИ - ШАРАФЛИ МАСЪУЛИЯТ\n3. ЁШЛАР ТАРБИЯСИ - ШАРАФЛИ МАСЪУЛИЯТ\n4. ТАЛАБАНИНГ КУРСДОШЛАРИГА БЎЛГАН МУНОСАБАТИ\n5. ТАЛАБАНИНГ КУРСДОШЛАРИГА БЎЛГАН МУНОСАБАТИ\n6. БАДНАФСЛИК - ЁМОН ИЛЛАТ\n7. БАДНАФСЛИК - ЁМОН ИЛЛАТ\n8. Рамазондаги энг афзал амаллар\nМуборак Рамазон ойи Аллоҳ таолонинг наздида йилнинг энг афзал ойидир. Бу ой мусулмонлар учун ҳасанотларини, савобларини кўпайтириш мавсумидир.\n9. Ёшликда ўрганилган илм - тошга ўйилган нақш кабидир\nГўзал ва олий даражада тарбия олган фарзандларгина чинакамига “жаннат райҳонлари” деб мақталади. Шу боис динимиз фарзанд тарбиясига алоҳида эътибор қаратади ва бу муҳим масалани ота-она ва жамият олдидаги энг зарур вазифалардан бирига айлантиради\n10. Оммавий маданият ҳатарлари\n11. ЭЪТИҚОД МАСАЛАСИДА БАҲСЛАШИШДАН САҚЛАНИНГ\nИслом динининг аҳли сунна вал жамоа йўналишида тўртта машҳур мазҳаб бўлиб, улар ҳанафий, моликий, шофеъий ва ҳанбалий мазҳабларидир. Мазкур тўрт мазҳабнинг барчаси мўътабар бўлиб, мусулмон киши уларнинг бирига эргашиши вожиблигига ислом уммати иттифоқ қилганлар. Бизнинг диёримиздаги мусулмонлар ҳанафий мазҳабига амал қиладилар\n12. СОҒЛОМ ОНА ВА БОЛА КАМОЛОТИ – ЖАМИЯТ БАХТИ\n13. Ростгўйлик – олий фазилат\nАллоҳ таоло: “Эй имон келтирганлар! Аллоҳдан қўрқингиз ва (имонда) содиқ кишилар билан бирга бўлингиз!” дея марҳамат қилади.\n14. Ҳалол ризқ истаб\nКиши бировга муҳтож бўлмаслик учун меҳнат қилар экан, ҳам ўзининг инсонлик шарафини ҳимоя қилади, ҳам Яратганнинг амрига бош эгади.\n15. Рамазон - хайрли ишларда ҳамкорлик қилинадиган, саховат ва кўмак улашиладиган ойдир\nСолиҳ салафларимизнинг Рамазонга муносабатлари ана шундай эди. У зотлар бутунбошли йилга Рамазон орқали назар солганлар. Рамазонни йилнинг асоси ва меҳвари деб билганлар.\nШу боис ҳам ярим йил давомида Парвардигордан Рамазондаги ибодатларини қабул қилишни сўрасалар,\nқолган ойларни “Рамазонга етказ!” деган илтижо тилларидан тушмаган.


Мексикача ривожланиш: Тадбиркорлар ушбу давлат иқтисодиётига 172 млрд доллар сармоя киритишмоқчи\n12:10 / 18.02.2017\nМексика ишбилармонларининг мувофиқлаштирув кенгаши раиси Жулиан Кастаньое мамлакат бизнесининг хусусий сектори миллий иқтисодиётга 172 миллиард АҚШ доллари сармоя киритишни режалаштираётгани ҳақида хабар берди. Бу ҳақда RNS Expansión порталига асосан хабар берди.\n«Хусусий сектор қийинчиликларга қарамай камида 3,5 триллион песо миқдоридаги сармоя киритишни режалаштирган. Гарчи барча мексикаликларда умумий муаммолар бўлса-да, биз уларнинг қарорларини ўзимизга олишимиз керак, ишбилармонлар бу борада намуна кўрсатишни истамоқда», - деди Кастаньон.\nУнинг аниқлик киритишича, ушбу топшириқлар ўзига институционал ривожланиш, инсон капитали, самарали иқтисодий сиёсат, ҳокимият органларининг самарали иши ва корпоратив маданиятни қамраб олади.\nАввалроқ Мексика банки муҳим ставкани 2009 йилдан бери энг максимум кўрсаткичга оширгани хабар қилинганди.


Сардоба фожиасига қарамай, Сирдарё вилояти иқтисодий ўсишга эришган\n2020 йил январ-декабр ойларида пандемия ва Сардоба сув омбори ўпирилиши натижасида талафот етганлигига қарамасдан, Сирдарё вилоятининг ижтимоий-иқтисодий кўрсаткичларида ижобий ўсиш суръатлари таъминланди.\nСирдарё вилоятида ўтган йили ялпи ҳудудий маҳсулот ҳажми 12 триллион 186,4 миллиард сўмни ташкил этиб, аҳоли жон бошига ЯҲМ ҳажми 14 миллион 274,7 минг сўмни ташкил этди. ЯҲМ ҳажмида кичик бизнеснинг улуши 69,2 фоизга таъминланди, деб хабар бермоқда Kun.uz мухбири.\nШу билан бир қаторда, 2020 йилнинг 12 ойи мобайнида вилоятда 310,1 миллион АҚШ доллари миқдоридаги хорижий инвестициялар ўзлаштирилиб, 2019 йил январ-декабр ойларига нисбатан 7,6 фоиз ўсишга эришилган.\nШунга қарамай, ўтган йилда иқтисодий ривожланиш кўрсаткичи энг қуйида бўлган вилоят сифатида Сирдарё (0,1 фоиз) қайд этилган. Ушбу рўйхатда кўрсаткичи энг баланд ҳудуд сифатида Навоий вилояти (7,1 фоиз) кўрсатилган.\nРеспублика умумий ЯИМда энг юқори улушга эга бўлган ҳудудлар бўйича Тошкент шаҳри (15,3 фоиз) пешқадам бўлса, Сирдарё улуши (2,1 фоиз) энг паст ҳудудлардан бири ҳисобланади.\n2020 йилнинг биринчи ярим йиллигида ЯИМ ўсиш суръатига ҳудудларнинг таъсири бўйича эътибор қаратилса, Сирдарё вилоятида пасайиш (- 3,1 фоиз) кузатилганди. Бу бевосита пандемия ва Сардобадаги фожиа билан изоҳланади. Вилоят ҳокими Ғофуржон Мирзаев бежиз «Сирдарё вилояти тарихи энди Сардоба тошқинигача ва ундан кейинги даврга бўлинади», дея таъкидламаган.\nҚурилиш вазирлигининг маълум қилишича, 2020 йил 3 июн ҳолатига кўра, 4435та хонадон талафот кўрган бўлиб, шулардан 2390таси яроқсиз, 2045таси таъмирталаб ҳолатдалиги аниқланган. Сардоба сув омборидаги фожиа натижасида Сардоба, Оқолтин ва Мирзаобод туманларидан эвакуация қилинган 89,450 нафар аҳолининг 67,901 нафари – 75,9 фоизи фожиадан бир ой ўтиб яшаш манзилига қайтарилди.\nМаълумот учун, 2020 йил 1 май куни соат 05:55да Сирдарё вилоятида жойлашган Сардоба сув омбори дамбасининг 6-пикет деворида сув чиқиши юзага келди. Натижада Сардоба тумани Қўрғонтепа аҳоли яшаш пунктига сув кирган эди.


Италия эпидемиянинг даҳшатли зарбидан қандай қилиб оёққа туриб олди? - Zamin.uz\nЕвропа касалликларнинг олдини олиш ва назорат қилиш маркази маълумотларига кўра, 7-13 сентябрь кунлари Италияда 598 минг 861та тест ўтказилган ва 9 минг 959та янги ҳолат аниқланган. Шу ҳафта ичида Францияда 1 миллион 41 минг 279та тестда 56 минг 205та янги ҳолат; Англияда 1 миллион 511 минг 934та тестда 21 минг 10та янги ҳолат; Испанияда эса 618 минг тестда 67 минг 373та янги ҳолат аниқланган. “Замин” янгиликларини “Telegram”да кузатиб боринг\n24-05-2020, 12:32, Дунё\n9-05-2020, 08:53, Дунё\n23-03-2020, 12:00, Дунё\n9-03-2020, 09:19, Дунё


Фермерлар ҳам ҚҚС тўлаши хабар қилинди\nМолия вазири ўринбосари Дилшод Султоновга кўра, мамлакатдаги 75 минг фермер хўжалиги Қўшилган қиймат солиғи (ҚҚС) тўловчисига айланади. Бу ҳақда хабар қилган kun.uzга кўра, вазир муовини фермерларга ҚҚС тизими бўйича ҳисоб юритиш ўргатилишини, бу мақсадда бюджет кўмагида ҚҚС ҳисобини юритиш бўйича тренинглар, малака ошириш курслари ташкил этилажагини айтган.\n«Жорий йилда 28 мингдан ортиқ янги субъектлар ҚҚС тўловига ўтган. Улар орасида устав капитали 10 миллионлаб доллардан ошган йирик корхоналар бор. Улар ҳисоб-китобда ҚҚСни инобатга олиш имкониятидан маҳрум эди. Шунингдек, 75 мингдан ортиқ фермер хўжаликлари ҳам қўшилган қиймат солиғи бўйича ҳисоб қилишни ўрганади. Шу мақсадда бюджетдан ресурс ажратилиб, махсус ўқувлар ташкил этилиши режалаштирилган. Бу табиий ҳолат, чунки фермер ҳам ҚҚС бўйича ҳисоб қила олади. У уруғ, агротехника, электрэнергия, газ, сув сотиб олади ва шулардаги ҚҚСни инобатга олиши мумкин», – деган Султонов.\nАйни пайтда қишлоқ хўжалиги маҳсулотлари етиштирувчиси ҚҚС тўловчиси ҳисобланмайди.


Ислом Каримовга Саудия қироли томонидан берилган Каъба ёпинчиғи Татьяна Каримова томонидан “Минор” масжидига ҳадя қилинди(Фото) - Darakchi\nЖАМИЯТ 12.10.2016, 14:15\nТеглар: Фото, Ислом Каримов\nЎзбекистон Республикасининг биринчи Президенти Ислом Каримовнинг турмуш ўртоғи Татьяна Каримова ва қизлари Лола Каримова 2016 йил 10 октябр куни Тошкент шаҳрида қад ростлаган “Минор” жоме масжидини зиёрат қилиш мақсадида ташриф буюрди. Бу ҳақда Ўзбекистон мусулмонлари идорасининг Тошкент шаҳар вакиллиги сайти маълум қилди.\nТатьяна Каримова ва қизлари Лола Каримовалар “Минор” масжидига қилган зиёратларидан мамнун бўлганликларини билдириб, биринчи Президентимизнинг 1992 йил Умра сафарида Саудия Арабистони қироли томонидан ҳадя қилинган кисвани масжид жамоасига ҳадя қилишди. Ушбу кабапўшнинг қадри яна шу билан баландки, ушбу кисва бир йил давомида Кабайи Муаззама ичида сақланганлигидадир.\nЗиёрат сўнгида Ўзбекистон Республикасининг биринчи Президенти Ислом Каримовнинг ҳақларига Қуръон тиловат қилиниб, руҳи покларига бағишланди. Шунингдек, зиёратчиларга “Минор” масжиди номидан эсдалик совғалар топширилди.\nШамол, ёмғир, момақалдироқ... Дам олиш кунлари об-ҳаво қаерда қандай бўлиши маълум қилинди\nЯна 168 кишида коронавирус аниқланди, тошкентлик ва янгийўллик бемор вафот этди\n“COVID-19”ни даволаётган хусусий шифохоналарда стандартларга риоя қилмаслик ҳолатлари аниқланди.\nШаҳрисабзда ўзини уч фарзанди ва хотинига қўшиб ёқиб юборган эркак фожиаси ҳақида қўшимча тафсилотлар маълум бўлди\nКороновирус кимларга юқмаслиги маълум қилинди\nТахтакашда «жонланган» гўшт бўлаги уй бекасини қўрқитиб юборди (видео)\nРуслан Шариповнинг ўлими сабабини шогирдлари, дўстлари қандай изоҳлайди? Қаровсиз кўчада қолди деган "миш-мишлар" ростми? (Видео)\n"Иккинчи тўлқин юз бериши эҳтимоли баланд". Коронавирус қишда кўпроқ тарқаладими?\nМактаблар янги ўқув йилида очиладими? Вазирлик изоҳ берди\nКоронавирус пандемияси яна қанча давом этиши маълум қилинди\nШифокор Ўзбекистонда коронавирусга чалинган биринчи бемор ҳақида гапириб берди


Мусулмонларнинг ишлаётиб шеър ўқишлари\n4 йил аввал 662 siyrat.uz\nИбн Исҳоқ: Мусулмонлар хандақни қазиб битиргунча қаттиқ ишладилар ва иш асносида Жуъайл исмли бир киши ҳақида ражаз вазнида шеър тўқидилар. Расулуллоҳ соллаллоҳу алайҳи васаллам унинг исмини Амр деб ўзгартирган эдилар.\nРасулуллоҳ уни Жуъайлдан сўнг Амр деб номладилар,\nРасулуллоҳ бахтсиз киши учун таянчдирлар.\nМусулмонлар шеър ўқиётиб, Амр деган жойга келганларида, Расулуллоҳ соллаллоҳу алайҳи васаллам «Амр» деб қўярдилар. Улар «Заҳр» (таянч) деган жойга келганларида, Расулуллоҳ соллаллоҳу алайҳи васаллам ҳам «Заҳр» деб қўяр эдилар.\n Жуъайл «қўнғизча» деганидир. Расулуллоҳ соллаллоҳу алайҳи васаллам атрофларидаги бир қанча\nсаҳобаларнинг исмларини маъноси номуносиб бўлгани учун ўзгартирганлар.\n Расулуллоҳ соллаллоҳу алайҳи васаллам шеърнинг охирида уларга қўшилардилар. Чунки у Зот шеър\nэшитиб, уни маъқулласалар ҳам, ўзлари асло шеър айтмаганлар. Аллоҳ таоло дейди:\n«(Муҳaммaдгa) шeърни тaълим бeрмaдик вa унгa (шoирлик) мумкин ҳaм эмaс». Ёсин:\nХандақ қазишда ишлаган мусулмонлар хусусида Қуръондан нозил бўлган оятлар


Бирлашган Миллатлар Ташкилотининг Бутунжаҳон туризм ташкилоти (UNWTO) Бош ассамблеяси 2023 йилда Самарқанд шаҳрида ўтказиладиган бўлди. Бу ҳақда Ўзбекистон Республикаси Бош вазир ўринбосари, Туризм ва спорт вазири Азиз Абдуҳакимов маълум қилди.\nҚайд этилишича, Испаниянинг Мадрид шаҳрида ўтаётган UNWTO’нинг 24 сессияси доирасидаги овоз бериш жараёни натижаларига кўра, мамлакатимиз Португалияни ортда қолдирган.\nБутунжаҳон туризм ташкилоти ва унга аъзо давлатлар билан ҳамкорлик муносабатларини ривожлантириш, шунингдек, мамлакатимизнинг халқаро майдондаги нуфузини ошириш, хорижий ташкилотлар билан алоқаларини янада кенгайтириш, маданий ва туризм салоҳиятини кенг тарғиб қилиш мақсадида 30 ноябрь-2 декабрь кунлари мамлакатимиз делегацияси Испания қироллигига амалий ташриф билан борди.\nЎзбекистон Республикаси Туризм ва спорт вазирлиги, Маданият вазирлиги, Самарқанд вилояти ҳокимлиги ҳамда Ўзбекистоннинг Испания қироллигидаги элчихонаси вакилларидан иборат мамлакатимиз делегацияси анжуман доирасида Ўзбекистон номзодини қўллаб-қувватлади.\n– Тарихда биринчи марта БМТ оиласи таркибига кирувчи ташкилотларнинг Бош ассамблеяси Ўзбекистонда бўлиб ўтади. Буларнинг бари Президентимизнинг олиб бораётган сиёсатлари, жумладан, туризм соҳасини ривожлантириш, мамлакатимизнинг жаҳон саҳнидаги нуфузини ошириш йўлидаги саъй ҳаракатлари натижасидир, – деди Азиз Абдуҳакимов. – Таъкидлаш лозимки, UNWTO 25-Бош ассамблеясининг қадимий Самарқандда ўтказилиши бу ерга мингдан ортиқ хорижлик меҳмонларнинг ташриф буюриши ҳамда бу орқали маҳаллий аҳоли ва ҳунармандларнинг даромад кўришига олиб келади. Бундан ташқари, мазкур тадбирнинг Ўзбекистонда ўтказилиши жаҳон оммавий ахборот воситаларининг ҳам эътиборини тортиши аниқ, бу эса мамлакатимизнинг туристик салоҳиятини кенг тарғиб этиш ҳамда юртимизга янада кўпроқ сайёҳларни жалб этиш йўлида хизмат қилади.\nБугунги кунда Самарқанднинг туристик салоҳиятини янада юксалтириш ҳамда уни дунё сайёҳлик марказларидан бирига айлантириш борасида кўплаб ислоҳотлар қилинмоқда. У ерда ободонлаштириш ишлари билан бир қаторда янги замонавий аэропорт ва туризм объектлари бунёд этилмоқда.\nШулардан бири “Samarkand Touristic Centre” бўлиб, у эшкак эшиш канали қирғоғида 212 гектар майдонда қад кўтармоқда. Самарқандда қурилаётган “New Renaissance” конгресс-холли, меҳмонхона, ресторан ва бошқа иншоотлар ҳудуднинг сайёҳлик инфратузилмасини ривожлантириш йўлида хизмат қилиши шубҳасиз.\nЭслатиб ўтамиз, UNWTO Бош ассамблеяси икки йилда бир марта ўтказиладиган туристик форум ҳисобланади. Юқори даражадаги тадбир, яъни БМТ оиласига кирувчи ташкилотлар Бош ассамблеясининг Ўзбекистонда ўтказилиши мамлакатимиз учун биринчи тарихий ҳодиса, десак тўғри бўлади.\n305 марта ўқилди\nДругие материалы в этой категории: « Жума мавъизаси – ҳамжиҳатлик омили\tБош қомусимиз – бахтимиз кафолати »


Энди участка уй қуриш ва таъмирлаш...\n02.12.2021 19:39 0 5631\nЎзбекистонда эндиликда субсидиялар якка тартибдаги уй-жой, яъни участка уйлар қуриш ва таъмирлаш учун олинган кредитларга ҳам берилади. Бу ҳақда Шавкат Мирзиёев соҳага бағишланган видеоселектор давомида таъкидлаб ўтди.\n«Яъни, уй-жой ҳовлисини кенгайтириш, эски уйини бузиб, 2 қаватли қилиш орқали замонавий қиёфага келтириш истагида бўлган фуқароларимизга кредитнинг 10 фоиздан юқори қисмига субсидия берилади», — деди давлат раҳбари.\nЙиғилишда таъкидланишича, эндиликда ипотека кредитини олишда қариндош бўлмаган фуқароларнинг кафил бўлишига рухсат берилади.\n«Бугунги кунда фақат яқин қариндошлар кафил бўла олади. Агар қариндош бўлмаган фуқароларнинг кафил бўлишига рухсат берилса, менимча, бу ҳам адолатдан бўлади», — деди Шавкат Мирзиёев.\nЖамият 12/01, 16:34\nИқтисодиёт 25/12, 12:55\nПиллакорларга субсидия ажратиш тартиби тасдиқланди\nЖамият 16/12, 22:31\nСамарқанддаги қайси маҳаллаларда ҳовлилар бузилиб, кўп қаватли уйлар қурилиши маълум қилинди


Қозоғистонлик ҳарбий хизматчи, Алмати вилояти, 2016 йил, сентабр. Жангари ватандошлари Сурия ва Ироқда мағлубиятга учраб уйга қайтаётган бир пайтда, Қозоғистонлик чегарачилар жанговар ҳушёр ҳолатда. [Қозоғистон Мудофаа Вазирлиги]\nОСТОНА – Сурия ва Ироқда «Ислом Давлати» (ИД) сафида жанг қилган юзлаб Қозоғистонлик ёшлар ватанларида совуқ кутиб олинади ва Миллий хавфсизлик қўмитаси (КНБ) томонидан кузатиб борилади, дейди мутахассис ва расмийлар.\n2011 йилдан буён «Ислом Давлати»га қўшилиш истагида бўлган 400 га яқин Қозоғистонликлар мамлакатни тарк этганлар, деди Нурсултон Назарбоев 13 ноябрь куни халқаро муносабатларни муҳокама қилувчи гуруҳ -Остона клубининг 3-сессиясичоғида, деб хабар берди 16 ноябр куни Nur.kz.\nАввалги ҳисоб-китоблар, шу жумладан ташқи ишлар вазири ўринбосари Ержан Ашиқбаевнинг тахминларига кўра, бу рақам жангарилар ва уларнинг оила аъзолари билан билан биргаликда 500 тани ташкил этганди.\nУлар мағлуб бўлганларидан сўнг уйларига қайтмоқдалар, деди Назарбоев.\nБундан ташқари, давлат хавфсизлик қўмитаси маълумотларига кўра, Қозоғистон фуқаролари энди «Ислом Давлати»га қўшилиш учун мамлакатни тарк этаётганлари йўқ, деб хабар қилади Интерфакснинг Қозоғистон бўлими.\nЖангарилар қаторига қўшилган Қозоғистонликларнинг маълум бўлган сўнгги гуруҳи Яқин Шарққа 2016 йилда жўнаб кетган, ўша вақтда 69 та шундай ҳолат қайд этилган, деди КНБ. 2017 йилда эса бундай ҳолатларга дуч келинмаган.\nОртга қайтиш йўлининг ёпилиши\nШунга қарамай, Қозоғистон ҳукумати собиқ жангариларнинг уйга қайтишларини қийинлаштирган.\nАпрель ойида Назабоев Мир24 ТВга берган интервюсида, мамлакатни тарк этиб, чет элдаги экстремистик ташкилотлар сафига қўшилганлар фуқароликдан маҳрум қилинишини айтганди.\n«Биз «Ислом давлати»ида бўлиб қайтганлар билан профилактик ишлар олиб боришга ҳаракат қилдик, аммо бу ҳеч қандай натижа бермади» деди у. «Шу сабабли улар учун ортга қайтиш ёълини ёпишга қарор қилинди».\nНазарбоев 11 июль кунитеррорчилик гуруҳини тузиш ёки унга қўшилишда айбланганларни Қозоғистон фуқаролигидан маҳрум этиш ҳақидаги қонунни имзолаганди.\nОстонада жойлашган Динларни ўрганиш марказлари уюшмаси раҳбари ҳамда Қозоғистон ҳукуматининг диний ташкилотлар билан алоқалар бўйича кенгаши аъзоси Юлия Денисенкога кўра, қонун автоматик тарзда Қозоғистон фуқаролигидан маҳрум қилмайди.\nТегишли қарор айбланувчи ҳақиқатдан ҳам экстремистик ташкилотлар қаторида жанг қилганлигини исботлаб бериши керак бўлган судлар томонидан чиқарилиши керак, деб айтган у Карвонсарой нашрига.\nҚайтганлар катта эҳтимол билан террорчиликни қўллаб-қувватлаганликда ва шерикликда айбланадилар, деди Мурат Телибеков, Алматида жойлашган Қозоғистон мусулмонлари уюшмаси раҳбари Карвонсарой нашрига.\nЖамият асосларининг барпо этилиши\nУларнинг Суриядан ватанга қайтганларидан кейинги муддаолари – ва жамиятнинг хавфсиз бўлиши – бошқа масала, дейди Денисенко.\n«Бу биздаги махсус хизматларнинг салоҳиятига боғлиқ, чунки аслида террорчилик ҳужумига террорчи чегарани кесиб ўтаётган ёки ҳужумга тайёрланаётган пайтдаёқ барҳам бериш мумкин» деб қўшимча қилди у. «Тўда орасида террорчини аниқлаш ва уни тўхтатиш жуда қийин.»\nРадикаллашувга қарши курашишнинг энг яхши йўли - террорчиликка даъват қилувчилар таянадиган асосни йўқотиш, дейди Денисенко.\nБу асос ижтимоий, сиёсий ва психологик омилларни ўз ичига олади, дейди у. Бошқача қилиб айтганда, умумий вазият қанчалик барқарор бўлса, ёшлар орасида адоват уруғини сочиш шунчалик қийин бўлади, деб қўшимча қилди у.


МИСВОК ҲАҚИДА НИМАЛАРНИ БИЛАМИЗ? - Mehrob.uz\nМИСВОК ҲАҚИДА НИМАЛАРНИ БИЛАМИЗ?\naccess_time25-феврал, 16:23 visibility329\nАбу Ҳурайра розияллоҳу анҳудан ривоят қилинади: “Пайғамбар соллаллоҳу алайҳи васаллам: ”Агар умматимга машаққат бўлмасин, демаганимда уларни ҳар таҳоратда мисвок қилишга амр этар эдим”, дедилар”. Молик ва Бухорий ривоят қилишган.\nШарҳ: Бизда мисвок қилиш, деб ишлатиладиган истилоҳ, тишни ишқалаб ювиш маъносидадир. Ўша вақтда маълум бир буталарнинг, аниқроғи, арок номли бутанинг учи юмшатилган новдалари билан тиш тозаланган. Пайғамбаримиз соллаллоҳу алайҳи васалламнинг бу ҳадисда умматларига машаққат бўлишини мулоҳаза қилганлари учунгина ҳар таҳоратда мисвок қилишга амр этмаганларини таъкидлашларидан бу ишга қанчалик аҳамият берилганини билиб олса бўлади. Ғарблик олимларнинг таъкидлашларича, дунё тарихида кишиларни тишни тозалаб юришга биринчи бўлиб амр қилган киши Муҳаммад соллаллоҳу алайҳи васалламдирлар. Ҳа, Ислом дини ҳали ҳеч ким тиш ювиш нима эканини билмасидан аввал мусулмонларни тишларини тозалаб юришларини суннати муаккадага айлантириб қўйган эди. Уламоларимиз таҳорат олган одам мисвок қилмоғи суннати муаккада, деганлар. Баъзилар бу ишни мустаҳаб, деганлар. Аммо нима бўлса ҳам уни қилишга ундаганлар. Чунки Пайғамбаримиз соллаллоҳу алайҳи васаллам доимо мисвок қилар эдилар. Вафотлари олдидан ҳам мисвок қилиб турганлари маълум ва машҳур. Мисвок кўпроқ арок дарахти шохларидан олинади. Олимлар ўша дарахт шохларини кимёвий таҳлил қилиб кўрдилар. Диққат билан олиб борилган кенг кўламдаги илмий ишлардан сўнг ўша дарахтдаги мавжуд моддалар ҳозирги мавжуд тиш маъжунларининг ҳаммасидан кўра тиш ва соғлик учун фойдалироқ экан, деган хулосага келинди. Ҳозир баъзи ширкатлар арок дарахтидан фойдаланиб, тиш маъжуни ишлаб чиқардилар. Бу ҳам ҳадиси шарифнинг илмий мўъжизаси ҳисобланади.\nОиша розияллоҳу анҳодан ривоят қилинади: ”Пайғамбар соллаллоҳу алайҳи васаллам: “Мисвок оғизни покловчи ва Роббни рози қилувчидир”, дедилар”. Бухорий, Шофеъий ва Насаий ривоят қилишган.\nШарҳ: Мисвок ҳадисда айтилганидек, оғизни покловчидир. Оғизни пок тутиш инсон соғлиги учун қанчалик зарур эканини ғайримусулмонлар эндигина тушунишди. Таом еган, турли ичимликлар ичган одамнинг оғзида, тишларида қолган чиқиндилар ўз вақтида тозалаб турилмаса, беморлик ва зарарга сабаб бўлиши энди ҳаммага маълум. Шу билан бирга мисвок: “Роббни рози қилувчидир”.\nЯъни, ким мисвок қилса, тозаликка риоя қилгани, дин шариатнинг амрини амалга оширгани, мисвок қилиш ибодатини адо этгани учун Аллоҳ таоло ундан рози бўлар экан.\nИслом дини афзаллигини қаранг, инсоннинг ўзи учун ўта фойдали ишни, соғлиги учун керакли ва ҳусни-жамоли учун зарур нарсани бир йўла Аллоҳ таолони рози қиладиган иш қилиб қўйибди. Шариатнинг амрини бажарадиган мусулмонни ҳам соғлик-саломатлигини яхшилаб, ҳам ажру савоб оладиган қилиб қўйибди. Бу ҳолат дунёдаги ҳеч бир тузумда ёки динда йўқ.☝\nЭнди бу нарсага ҳаётимизда қандай муносабатда эканимизга бир назар солайлик. Ҳамма мусулмон ҳам ўз вақтида таҳорат қиладими? Ҳамма таҳорат қилганлар ҳам мисвок қиладиларми? Қилишса, мисвок оғизни покловчи, Роббни рози қилувчи эканини англаб етадиларми? Афсуски, йўқ. Мисвокнинг ҳақиқатини, ҳадиси шарифдаги руҳини тўла ва тўғри тушуниб, унга амал қилаётганларимиз жуда оздир. Баъзиларимиз арокдан ёки бошқа дарахтдан мисвок қилиб, уни ёнимиздан қўймай олиб ҳам юрамиз. Ҳар таҳоратда мисвок ҳам қиламиз. Лекин мисвок, деганда ўша чўпни тишга тегизиб қўйиш, деб тушунамиз. Шунинг учун ҳам ҳар таҳоратда мисвок қилсак ҳам тишларимиз сарғайиб юради. Мисвокимиздан ҳадисда кўзланган мақсад ҳосил бўлмайди. Баъзи бирларимиз мисвок қиламиз, қилганда ҳам яхшилаб, замонавий воситаларни ишга солиб қиламиз. Тишларимизни иложи борича ялтиратишга ҳаракат қиламиз. Лекин бу ишни фақат урфни деб, чиройли бўлишни кўзлабгина қиламиз. Мисвокни ибодат учун қилмаймиз, Роббни рози қилиш учун қилмаймиз. Ушбу ҳадиси шарифга тўлиқ амал қиладиган бўлсак, биз мусулмонлар дунёда энг оғзи пок, тиши энг тоза ва чиройли, ўзи энг соғ ва бу ишлари учун Аллоҳ таолонинг розилигини олган кишилар бўламиз. Шунинг учун ҳаракат қилайлик.\nОиша розияллоҳу анҳодан ривоят қилинади: “Пайғамбар соллаллоҳу алайҳи васаллам мисвок қилар ва мисвокни ювишим учун менга берар эдилар. Мен дарҳол аввал ўзим мисвок қилар ва сўнгра уни ювиб, у зотга берар эдим”. Абу Довуд ривоят қилган.\nШарҳ: Бу ҳадиси шарифда Оиша онамиз розияллоҳу анҳо мисвок борасида Пайғамбаримиз соллаллоҳу алайҳи васалламнинг бир одатларини баён қилмоқдалар. Бу кўпроқ оилавий шароитдаги ҳолат бўлиб, уни айнан Оиша онамиз ривоят қилишлари жуда ҳам табиийдир. Пайғамбаримиз соллаллоҳу алайҳи васаллам муборак оғиз ва тишларини тозалаб бўлганларидан кейин, тиш тозалагич(мисвок)ни ювиб қўйишни йўлга қўйган эканлар. Бу ҳам шахсий покизалик ишларида ўта муҳим. Инсон тишини ва оғзини тозалаганида унга оғиздаги нарсалар илашади. Ана ўша нарсалардан мисвокни тозалаб қўйиш керак. Чунки улар мисвокда қолмагани маъқул.\n6. Мисвок қилгандан кейин уни ювиб қўйиш. Шунингдек, мисвокни ишлатишдан олдин ҳам бир ювиб олиш. Биз мусулмонлар бу таълимотларга оғишмай амал қилмоғимиз, болаларимизни ҳам шу руҳда тарбияламоғимиз зарур.\nҚЎШИМЧА МАЪЛУМОТ ЎРНИДА:\nМисвок ишлатишда аввал юқори тишлар ўнг тарафдан бошлайди, сўнг чап тарафини қилади. Кейин эса пастки тишларнинг ўнги, сўнг чапи қилинади. Учта сув дегани ҳар сафар мисвокни ҳўллаб, намлаб олади, деганидир. Мисвокни ўнг қўл билан тутмоқ мустаҳаб бўлади. Мисвокни ушлашдаги суннат шулки, жимжилоқ бармоқни унинг остидан, бош бармоқни ҳам бош тарафидан остидан, қолган бармоқларни эса устидан тутади. Чунончи, буни Ибн Масъуд розияллоҳу анҳу ривоят қилганлар. Унинг юмшоқ бўлмоғи ҳам мустаҳаб бўлади. мисвок эгилувчан ҳўл бўлмаслиги керак. Зеро, у тишнинг кирларини (сариқ тошларини) кетказа олмайди. Яна милкларни жароҳатлайдиган ҳолатда қуруқ бўлмаслиги даркор. Демак, мисвокни ишлатадиган боши – ўрни юмшоқ бўлиши лозим, яъни ўта даражада қаттиқ ёки юмшоқ бўлмасин.\nБукмасдан тўғри тутмоқ, жимжилоқ бармоқ йўғонлигида, бир қарич узунликда бўлиши мустаҳабдир. Зоҳири шулки, мисвокнинг узунлиги ишлатишнинг бошланишида бир қарич бўлмоғи керак. Кейинчалик калта бўлиб қолиши зарар қилмайди. Бўйига эмас, эни (ёни) тарафи билан мисвокни ишлатади. Чунки, узунасига мисвок ишлатиш тиш милкларига жароҳат етказади. Бир қаричдан зиёда узун қилмагай. Агар шундай қилса, шайтон унга миниб ўтиргай. Уни ётқизиб қўймагай, балки, тикка қилиб қўйгай.\nЁтиб олиб мисвок ишлатмайди. Зеро, у талоқнинг катталашиб кетишига олиб келади. Уни кафти билан ҳовучлаб ҳам тутмайди. Чунки, у бавосир касаллигини пайдо қилади. Зеро, булар суннат ҳайъатига хилофдир.\nМисвок қилишнинг энг ози юқоридан учта, тишнинг пастида учта бўлиб, учта сув биландир. Мисвок қилишнинг аниқ адади йўқ, балки, қалби таскин топгунча, бадбўйлик ва тишнинг сариғи кетгунча мисвок ишлатади.\n"Ҳадис ва Ҳаёт, 4-жуз" китобидан.\nБИЛАСИЗМИ:РЎЗАДОР УЧУН МУБОҲ (ЖОИЗ) БЎЛГАН ИШЛАР


"Коррупцияга қарши курашган Ўктам Пардаев озод этилсин" - BBC O'zbek\nҚатор халқаро инсон ҳуқуқлари ташкилотлари коррупцияга қарши курашган жиззахлик фаол Ўктам Пардаевни зудлик билан ҳибсдан озод қилишни талаб қилиб чиқишди.\nМарказий Осиёдаги инсон ҳуқуқлари бўйича уюшма, Ҳюман Райтс Вотч, Инсон ҳуқуқлари бўйича халқаро шериклик ташкилоти ва Норвегиянинг Хелсинки қўмитаси қўшма баёнот чиқариб, Пардаевга қарши очилган жиноий иш тўхтатилишига чақирдилар.\nЎктам Пардаев фирибгарлик ва пора олди-бердисида воситачилик қилишда айбланмоқда. Агар маҳкама уни айбдор деб топса, у 10 йилга озодликдан маҳрум этилиши мумкин.\nПардаев 15 ноябрда Жиззах вилояти Дўстлик тумани милиция хизматчилари томонидан олиб кетилганди. Унинг уйида тинтув ўтказилиб, компютер процессори, ноутбук, фотоаппарат, флешка ва дисклар олиб кетилган.\nФаол беш кун буткул изоляцияда ушлаб турилган ва 20 нобярда ўз адвокати билан кўришишига рухсат берилган.\n"Пардаев кўп вақтдан бери одамлар гапиришга қўрқадиган вилоятда коррупция ва мансабдор шахсларнинг ўз лавозимини суистеъмол қилишларига қарши чиқиб келган", - деди Марказий Осиёдаги инсон ҳуқуқлари бўйича уюшма раиси Надежда Атаева.\n37 ёшли инсон ҳуқуқлари фаоли маҳаллий порахўрликни фош қилган ва пахта далаларидаги болалар ва катталарнинг мажбурий меҳнати бўйича кузатув олиб борган.\nАввалроқ унинг укаси Шароф Пардаев Би-би-си билан суҳбатида акаси ҳуқуқбонлиги учун ҳокимиятдагилар "қаҳри"га учраганини айтганди.


Жисмоний шахслар мулкидан олинадиган солиқ миқдори ошди - Anhor\nAnhor Все посты Жисмоний шахслар мулкидан олинадиган солиқ миқдори ошди\n2015 йил 1 январдан бошлаб Ўзбекистон ҳукумати жисмоний шахслар мулкидан олинадиган янги солиқ ставкаларини белгилади.\nХусусан, ушбу солиқ миқдори мулк инвентаризацион қийматининг 1,2% дан 1,3% гача кўтарилди. Шаҳарларда жойлашган умумий майдони 200 м кв дан юқори бўлган уйлар, дала-ҳовлилар, гаражлар ва бошқа қурилмалар, хоналар ва иншоотлар бундан мустасно.\nШаҳарларда жойлашган умумий қиймати 200 м кв дан ортиқ ва 500 м кв дан кам бўлган тураржойлар ва хонадонлар учун солиқ ставкаси 1,4% дан 1,6% гача, майдони 500 м кв дан катта бўлган уйлар учун эса 1,8% дан 2,2% гача оширилди.\nЖисмоний шахслар мулкини баҳоловчи органлар томонидан белгиланган инвентаризацион қиймати бўлмаган уйлар учун Тошкент шаҳри ва вилоятлар марказларида 20,328 млн сўм (2014 йилда 18,48 млн сўм), бошқа шаҳар ва қишлоқ жойларида 8,833 млн сўм (2014 йилда 8,03 млн сўм) миқдоридаги мулкнинг шартли қиймати қабул қилинади.\nБелгиланган тартибда рўйхатга олинмаган янги барпо этилган тураржойлар бўйича мулк солиғи шартли қийматнинг икки баравари миқдоридан келиб чиққан ҳолда ундирилад, дея хабар беради “Uzdaily”нашри.\nСамарқандда фирибгар Миллий Гвардияга ишга киритишни ваъда қилиб 27 минг доллар олган\nТекстиль буюмларини чет элга мажбурий сотиш бекор қилинди


ЎЗБЕКИСТОН РЕСПУБЛИКАСИ ПРЕЗИДЕНТИ САЙЛОВИ — 2015 - Ўзбекистон овози газетаси\n« May 2020\nЎЗБЕКИСТОН РЕСПУБЛИКАСИ ПРЕЗИДЕНТИ САЙЛОВИ — 2015\nЎзбекистон Республикаси Президенти сайловини ўтказувчи 8-Сирдарё округ сайлов комиссиясининг навбатдаги мажлиси бўлиб ўтди. Унда участка сайлов комиссияларининг шахсий таркиби тасдиқланди.\nСирдарё вилоятида Президент сайловини ўтказиш учун 260 та участка сайлов комиссияси ташкил этилган. Мазкур сайлов участкалари умумтаълим мактаблари, касб-ҳунар коллежлари ва академик лицейлар, маҳалла биноси, қишлоқ врачлик пунктлари, турли корхона ва ташкилотлар ҳамда фуқароларнинг ўзини ўзи бошқариш органларида жойлашган.\n— Президент сайловида вилоятимиздан 513 минг 100 нафар сайловчи иштирок этади, — дейди округ сайлов комиссия раиси ўринбосари Аҳмадали Шерназаров. — Айни пайтда мазкур сиёсий тадбирни юқори савияда ўтказиш учун барча чора-тадбирлар кўрилмоқда. Шу кунларда участка сайлов комиссияларининг иш режаси ва навбатдаги муҳим вазифалар белгилаб олинмоқда.\nУрганч шаҳрида бўлиб ўтган 12-Хоразм округ сайлов комиссиясининг навбатдаги йиғилишида маҳаллий кенгашлар томонидан участка сайлов комиссиялари аъзолигига кўрсатилган номзодларнинг сайлов қонунчилигидан хабардорлигини ошириш масалалари муҳокама қилинди.\nПрезидент сайловини миллий қонунчилигимиз талаблари асосида, ошкоралик, холислик ва адолатлилик тамойилларига риоя қилган ҳолда ўтказиш участка сайлов комиссиялари зиммасига катта масъулият юклайди. Шу боис участка сайлов комиссиялари раислари учун ўқув-семинарлар, давра суҳбатлари ташкил қилиш муҳим аҳамиятга эга.\nМажлисдан сўнг оммавий ахборот воситалари ходимлари учун брифинг ўтказилди. Унда 12-Хоразм округ сайлов комиссияси раиси Отабой Раҳимов амалга оширилган ишлар бўйича ахборот берди ва журналистларни қизиқтирган саволларга жавоб қайтарди.\nЎзбекистон Республикаси Президенти сайловини ўтказувчи 3-Бухоро округ сайлов комиссиясининг навбатдаги мажлисида округ сайлов комиссияси аъзолари, Марказий сайлов комиссияси вакили ва оммавий ахборот воситалари ходимлари иштирок этди.\nЙиғилишда ҳудудда мавжуд 500 та сайлов участкаларида сайловчилар, асосан, биринчи марта Президент сайловида иштирок этаётган ёшлар ўртасида тарғибот-тушунтириш ишларини олиб бориш масаласи кўриб чиқилди.\n— Вилоятимизда 280 минг нафардан ортиқ илк бор Президент сайловида иштирок этадиган ёшлар бор, — дейди округ сайлов комиссияси матбуот маркази раҳбари Акбар Рустамов. — Ҳозирда жойларда сайлов участкаларининг моддий-техник таъминоти, сайловчиларнинг овоз бериши учун қулайликлар яратиш билан боғлиқ ташкилий ишлар амалга оширилмоқда. Сайловга тайёргарлик кўриш жараёнларидан жамоатчиликни хабардор қилиб бориш, аҳоли, айниқса, сайловда биринчи бор қатнашадиган ёшларнинг бу борадаги билимини оширишга алоҳида эътибор қаратилаётир.\nМажлисда округ сайлов комиссияси аъзоларини шаҳар ва туманларга бириктириш тўғрисидаги масала ҳам муҳокама қилиниб, комиссиянинг тегишли қарори қабул қилинди.\nАҳмад ЮСУПОВ тайёрлади.\nСайловга тайёргарлик ишлари тўғрисида таҳририятимизга хабар қилсангиз, миннатдор бўламиз.\nтел.: (0-371) 233-10-13, 233-65-45 info@uzbekistonovozi.uz


ИНТЕНСИВ БОҒЛАРНИ ИННОВАЦИОН БОШҚАРИШ ИЛМИ\nНигоҳ 07 June 2018 17:55 252\nБугунги кунда замонавий дунёнинг тараққиёт двигателлари, шак-шубҳасиз, тадбиркор ва ишбилармонлардир\nСендан фарзандингга боғ қолсин, эй дўст.\n...Интенсив боғлар. Пакана, яримпакана дарахтлар , пайвандтаглар. Қадалган ниҳолларнинг иккинчи йилдан мева тугиши. Кам сув тараб, кўп ҳосил олиш технологияси . Боғ устини тўр билан ёпишнинг афзалликлари.\nЎзбекистон қишлоқ хўжалигининг боғдорчилик тармоғида ушбу тушунчаларнинг фаол қўлланила бошлаганига ўн йилча бўлди. Мамлакатимиз ҳукуматининг айни соҳани ривожлантириш мақсадида қабул қилган қарорлари, молия муассасаларининг имтиёзли кредитлари, инвесторлар учун яратилган қулай шароитлар серқуёш юртимизда Европа бозорларида харидоргир меваларни етиштириш тажрибасини оммалаштиришда мустаҳкам пойдевор бўлиб хизмат қилди. Натижада қисқа вақт ичида республикамиз вилоятларида минглаб гектарларда интенсив боғлар барпо этилди.\nБутун дунёда тобора ўткир муаммога айланиб бораётган озиқ-овқат хавфсизлигини таъминлаш, аҳолининг табиий меваларга, сабзавот маҳсулотларига бўлган эҳтиёжини қондириш, иқтисодиётнинг аграр йўналишида экспорт салоҳиятини юксалтиришга қаратилган изчил ислоҳотлар туфайли қишлоқ жойларида кўплаб янги иш ўринлари очилганини ҳам алоҳида таъкидлаш жоиз.\nҚувонарлиси, кенг кўламли мазкур жараёнда O‘zLiDeP электоратининг салмоқли қисмини ташкил этувчи уста ишбилармонлар, интилувчан тадбиркорлар, азму шижоатли фермерлар фаол иштирок этишмоқда. Партиямиз аъзоларининг бу борадаги фаолияти, лўнда қилиб айтганда, тарғиботга лойиқ. “Фаол тадбиркор – ижодкор нигоҳида” туркумидаги навбатдаги мақолага жамланган маълумоту мулоҳазалар ҳам ана шу фикрнинг тасдиғи бўлса не ажаб.\nОҳанрабо ошёни ёхуд\nпомидор терадиган комбайн\nҚуёш тикка кўтарилган пайт. “NIVA LADA” русумли автомобилда бепоён боғлар тароватига мафтун бўлиб кетяпмиз. Тезлик соатига 30 километрдан юқори эмас. Шундай бўлиши ҳам керак. Чунки бир майдонни иккинчисидан ажратиб турувчи сўқмоқсифат тупроқли йўлда юраяпмиз. Чамаси қирқ дақиқа ҳаракатлангач Ғўбдин тоғи этагига чиқдик. Қирга кўтарилиб, ортга назар ташлаймиз: эҳ-ҳе, бу водийнинг жозибасини таърифлашга қалам ожиз. У чиндан-да ҳадсиздек. Нариги чеккасини нигоҳингиз илғамайди. Кўзни қамаштираётган турфа мевалар бамисоли оҳанрабо – шунчаки ўтиб кетиш қийин. Ҳайратланмаслик мушкул. Завқланмаслик мумкин эмас.\nБу ажиб гўзалликнинг манзили эса аниқ. Жомбой туман марказидан шимоли-ғарб томон ўн беш чақирим юрсангиз Қўнғирот қишлоғига етасиз. Маҳаллий шароит тақозаси бўйича ўзига хос услубда қурилган уйлар, самимий одамларнинг манглай тери эвазига барқ уриб турган томорқалар йўл кўрсаткичлари янглиғ улкан боғлар сари кузатиб қўяди гўё.\nМана ўша мўъжиза – икки минг икки юз гектарлик бойлик, тўққиз хилдаги мевали дарахтлар, яна шунча турдаги сабзавотнинг макони. Тўққиз юздан зиёд юртдошимизнинг барқарор даромад манбаи. Ҳар қайсисининг оиласини ўртача тўрт нафардан ҳисоблаганда ҳам 3600 кишининг қорнини тўқ, устини бут қилаётган ошён. Валюта тушуми кўпайишига муайян улуш қўшаётган АГРАР ИННОВАЦИЯ.\nБоғмисан боғ дегулик файзли масканни узоқни кўра оладиган раҳбарлар тавсиясига таянган тадбиркорлар ўз қўли билан яратган. Қиру адирларда меҳр булоғи билан ниҳол ундирган инсонларнинг ҳалол меҳнати ҳосиласидир бу боғлар. Хориж тажрибасини танқидий таҳлил нуқтаи назаридан чуқур ўрганиш, чет эллик шериклар билан ўзаро манфаатли ҳамкорлик маҳсулидир бу боғлар.\n“Агромир” компанияси таркибидаги “Мароқанд мева-сабзавот” масъулияти чекланган жамиятига қарашли ерлар тўрт тарафдан ўралган. Сарҳадлари туну кун қўриқланади. Назорат-ўтиш пунктлари замонавий алоқа воситалари билан таъминланган. Тиркамаларни инобатга олмаганда, мана-ман деган корхоналарда ишлаб чиқарилган жами 65 та махсус техника боғбону деҳқонларнинг оғирини енгил қилиш билан банд. Улар орасида “GUARESI” комбайни эътиборни тортади. Зотан, у буғдой ўрмайди – помидор теради. Рост, ўнлаб гектарлардаги ҳосилни бир кунда йиғиштириб, пластик қутиларга жойлайди. Машҳур фильмдаги ўлмас иборага қиёсан “Вой тиниб-тинчимаган ишбилармон одамлар-ей, бутун дунёда черри деб аталадиган майда помидорни машинада терсая?”, дегингиз келади.\nБирорта ариқ йўқ –\nСув – экиннинг қони. Обиҳаётсиз наботат тасаввурга сиғмайди. Зироат етиштириб бўлмайди сувсиз. Энди дўппини олиб ўйлаб кўринг: 2 200 гектарлик майдонга қанча сув зарур? Кўз олдингизга келдими? Бироқ биз сўз юритаётган тадбиркорлик субъектида бирорта ҳам ариқ йўқ. Боиси суғориш тизими энг илғор технологияларга асосланган ҳолда томчилатиш усули бўйича яратилган. Бу айтишга осон, холос. Чунки катта ҳудудга пластик трубаларни тортиш у ёқда турсин, бунинг учун қанча маҳсулотга эҳтиёж туғилишини ҳисоблаб чиқишнинг ўзига анча вақт кетади. Нишабликка яраша босим қувватини белгилайдиган, аниқ ўлчамларни талаб қиладиган чизмаларни тайёрлаш-чи?\nЕттита ҳовуз ва чуқурлиги 160 метрлик 13 та қудуқ (скважина)дан электр насослар ёрдамида олинадиган сув резина ичаклар орқали ҳар бир ниҳолнинг илдизига, ҳар бир экиннинг томирига томизилади. Уч юздан ортиқ алоҳида майдонларга тартиб рақамида “исми-шариф”лар берилган. МЧЖ ходимлари нечанчи рақам айтилиши билан қайси майдон ҳақида гап кетаётганини ёддан билишади. Ўнлаб ишчилар суғориш тизимининг узлуксиз ва беталофат ишлаши учун масъул этиб белгиланган. Улар орасида насос станциялари хавфсизлигига жавобгар электриклар ҳам талайгина.\nМутахассислар холис танлов асосида ишга қабул қилинади. Айниқса, тажрибали агрономлар ва бригада бошлиқларига талаб ниҳоятда қаттиқ. Модомики, рағбатлантириш ҳам шунга яраша – мақтанса арзигулик маош оладиганлар йўқ эмас. Парваришдаги ниҳолларни ўсимлик касалликларидан кўз қорачиғидай асрай оладиган, гербицидларнинг маҳаллий шароит учун мос турларини дарров фарқлайдиган, кимёвий қўшимчалардан фойдаланишга инновацион ёндашадиган малакали боғбонларга кутилгандан-да кўпроқ таклиф этилиши мумкин.\nОлисдан келадиган ишчилар боғ ҳудудининг ўзида ётоқхона ва иссиқ овқат билан таъминланган. Агрономлар уйи, бригадирлар уйи дея аталувчи бинолар шаҳарлардаги ихчам меҳмонхоналардан қолишмайди. Иккаласи ҳам атроф кафтдай кўриниб турадиган баланд жойларга қурилган. Енгил шабадани айтмайсизми? Соҳибкорларнинг чарчоғи шу ердаги бир соатлик ҳордиқ чоғида чиқиб кетар экан.\nУни раис деб чақиришади\nO‘zLiDeP Самарқанд вилоят Кенгаши раиси, “Мароқанд мева-сабзавот” масъулияти чекланган жамияти бош директори Меҳрож Файзилов билан оз эмас-кўп эмас уч кун мулоқот қилдик. Дастлаб Қўнғиротнинг қувончга бешик, завқу илҳомга доя боғларида вақт қандай ўтганини сезмаган бўлсак, эртасига “Bliss” савдо белгиси остидаги мазали ва фойдали, юз фоизлик табиий шарбатлар “дунёга келади”ган завод фаолиятидан олган таассуротлар таъсирида юрдик. Кейинги кун эса телефон ва телеграмм ижтимоий тармоғи орқали фикр алмашдик.\nҚирқ уч яшар бош директордан, дарвоқе МЧЖ ходимлари уни раис деб чақиришади, ҳар қандай даврада муҳокама қилишга арзийдиган жўяли таклифлар, истиқболли ғоялар чиқди. Бу мулоҳазалар якка тартибдаги тадбиркорларнинг турмуш ташвишларидан тортиб, мева-сабзавотларни қайта ишлаш ва уларни экспорт қилиш тартибларига янгиликлар киритиш, ташқи савдо билан боғлиқ муносабатларни янада такомиллаштириш, тобора яқинлашаётган сайловлар йилига партиявий тайёргарлик, парламент қуйи палатаси ва маҳаллий кенгашлар депутатлигига номзодлар кўрсатиш тизимини қисман ўзгартиришгача довур долзарб масалаларни қамраб олди.\nБу фикрлар алоҳида мақолага мавзу бўлгани учун унинг тафсилотларига тўхталиб ўтирмаймиз. Аксинча, суҳбатдошимиз раҳбарлик қилаётган жамоа фаолиятига бевосита тааллуқли жиҳатларга кўпроқ эътибор қаратиш мақсадга мувофиқдир. Хусусан, мазкур МЧЖ 2013 йилда дастлаб юз гектарлик майдонда ташкил этилгани, кўчатлар Туркия ва Грециядан олиб келинганини, ҳозирда эса “Мароқанд мева-сабзавот”нинг ўзи четга кўчат сотаётганини кўпчилик билмаса керак. Жорий йилнинг ўтган давридагина 1 миллион 200 минг АҚШ долларлик маҳсулот экспорт қилинган. Ўтган йили ички бозордаги тўкинликни таъминлашга кўмаклашиш мақсадида жами 57 миллиард сўмлик мева ва сабзавот сотувга чиқарилган.\nБундай рақамларни олиш учун бошқа корхоналарда бўлгани сингари ҳисобхона ёки иқтисод бўлимига мурожаат қилишга эҳтиёж йўқ. Барча маълумотлар раиснинг компьютерида он-лайн режимида жамланади. Масалан, май ойи учун электр энергиясига 67 миллион сўм пул ўтказиш кераклигини М.Файзилов бош ҳисобчи тўлов-топшириқномасини олиб киришдан аввал экранда кўриб ўтирганди. Қайси бригадада қанча одам ишлаяпти, қайси агроном нима билан машғул, техника воситаларининг қай бири соз, қай бири таъмирга муҳтожлиги билан боғлиқ сўровномалар компьютерда акс этиб туради. Ҳудуднинг бир чеккасидан иккинчи бурчагигача 15 чақиримдан ортиқ масофа борлиги электрон маълумот алмашинуви туфайли деярли сезилмайди.\nЎн гектарлик майдонда логистика маркази барпо этилмоқда. Умумий сиғими 20 минг тоннани ташкил этувчи 2 та совутгичнинг бири мева, иккинчиси савбзавот сақлаш учун мўлжалланган. Қиймати 15 миллион еврога тенг замонавий иншоот қуриб битказилгач шу ернинг ўзида маҳсулотни саралаш ва қадоқлаш линиялари ишга туширилади. Бу эса экспорт воситачиларсиз, тўғридан-тўғри амалга оширилади дегани.\nФраншиза – муаллифлик ҳуқуқини ҳамкорга бериш\nИжодкорлар адабиётнинг асосий қуроли саналган сўз ёрдамида бирор шахснинг сурати ва сийратини ифодалар экан, дунёқараши кенг инсон, ўз ишининг устаси, соҳа сирларини пухта эгаллаган мутахассис сингари таърифлардан фойдаланади. Бу тавсифлардан қай бири Меҳрож Файзиловга муносиб эканини билмадигу, бироқ унинг қиёфасида интенсив боғларни инновацион бошқариш илмини чуқур ўрганган, тармоқнинг ривожланиш тенденциялари бўйича халқаро даражада фикрлайдиган, жаҳон мева-сабзовот бозорида истиқболда қандай ўзгаришлар юз беришини кўра оладиган эксперт намоён бўлиб туради, десак муболағага йўймассиз.\nБироз мақтов бўлиб туюлган мулоҳазанинг исботи сифатида қатор мисоллар келтириш мумкин. Чунончи, юқорида МЧЖнинг улкан ҳудуди сим тўрлар билан ўралгани таъкидлангани эсингиздадир. Бу тўсиқлар пешона тери билан етиштирилаётган мева-сабзавотни бебош ҳайвонлар ва бегона одамлардан ҳимоялайди, холос. Лекин тупроққа қоришиб ўсимлик илдизини қуритадиган қуртлар, қанотли ҳашоратлардан муҳофаза қилолмайди. Тўғри, катта маблағ сарфлаб зараркунандаларга қарши кимёвий йўл билан курашишни кўпчилик яхши билади. Аммо креатив ёндашув ва соғлом рақобатни қадрлайдиган уста соҳибкор ўзига тегишли майдонни дорилаш билан натижага эришиб бўлмаслигини англаб етганига, ана шу самарали усулни ҳамкорлари билан ўртоқлашганига анча бўлган. Яъни, ён-атрофдаги аҳоли томорқалари, деҳқон хўжаликларидаги дарахт ва ўсимликларни касалликлардан асрашга ҳам МЧЖ томонидан маблағ сарфланиши ўзини икки баробар оқлайди. Қўшнинг тинч, сен тинч ҳикматига амал қилиш зироатчиликда ҳам муваффақият омили саналади, дейди суҳбатдошим.\nЎсимликларни ҳимоя қилишда фойдаланиладиган дори воситаларини ишлаб чиқаришда “Arysta” компанияси дунёда анчагина танилган, кўплаб ҳамкорларига эга. Ана шу нуфузли компания вакиллари узоқ йўл юриб, М.Файзилов билан музокара ўтказиш учун келишди. Меҳмонларнинг муддаосини эшитган раис агрономларини чақирди. Ҳар бир тижорат таклифини ипидан игнасигача ўрганишни тайинлади. Халқаро миқёсда эътироф этилган брендларнинг маҳсулоти сифатли бўлади, деб қўя қолмади.\nСамарқанд ва Тошкент шаҳрида фаолият кўрсатадиган савдо ташкилотлари мутахассислари бир ҳафтадан кейин маромида пишадиган шафтолига харидор эканликларини билдиришди. Раис уларга шафтолизорнинг исталган жойидан бир неча дона мева узиб келишни маслаҳат берди. Биронтаси 85 граммдан кам чиқмади. Яна етти кундан кейин улар 100 граммдан ошишига барча ишонди. Ҳисоб-китоб ҳам шунга яраша қилинди.\nИнтенсив боғдорчилик Европанинг қатор мамлакатларида тараққий этган бўлиб, ташқи кўриниши эътиборни тортадиган янги навлар яратиш орқали бозорларни эгаллаш бўйича катта тажриба тўпланган. Хусусан, Франциянинг “DALIVAL” компанияси томонидан 2016 йилда “GALAVAL”, 2017 йилда эса “GALIWA” деб аталган янги йирик тўқ қизил олма навлари яратилди. “Мароқанд мева-сабзавот” ана шу машҳур компания билан анчадан буён вируссиз мевали кўчатларни етиштириш бўйича яқин ҳамкорлик қилиб келади. Бунинг самараси ўлароқ келаси йилдан экспорт манбаи сифатида эътироф этилган “GALAVAL” ва “GALIWA” кўчатларини етиштириш минтақамизда биринчи бўлиб Ўзбекистонда йўлга қўйилади! Бошқача айтганда, Европа компанияларининг франшиза тамойили асосида янги навларни тақдим этиши тенг шерикликка қурилган ўзаро ҳамкорлик юксак босқичга кўтарилганидан далолат беради.\nСамарқандга келиб турадиган Франция ва швейцариялик мутахассислар юртимиз ёшларининг мураккаб технологик янгиликларни жуда тез ўзлаштиришини алоҳида эътироф этишади. Бу эса Президентимиз Шавкат Мирзиёевнинг илмли, билимли ёшларга ишониш-инониш керак, замонавий фикрлайдиган навқирон авлод ҳар бир соҳада мамлакатимизнинг эртанги тараққиётини белгилаб беради, деган даъватининг ҳаётий тасдиғидир.\nМеҳрож кўҳна Самарқанднинг темир йўл вокзали ёнидаги Деҳқон маҳалласида катта бўлди. Суҳроб, Жаҳонгир каби ўртоқлари билан шу маҳалладаги 49-ўрта мактабда таълим олди. Улар ҳам бугун тадбиркорлик билан машғул. Очиғи, мактабда жисмоний тарбия, физика ва биологиядан ташқари бошқа предметлардан “тўрт”дан юқори баҳо олмаганини ўзи ҳам, синфдошлари Сайёра ва Феруза ҳам эътироф этишади. Лекин маҳаллани чангитиб велосипед миниб юрган вақтларидаёқ ернинг тортишиш кучи каби физик ҳодисалар, ўсимликлар оламидаги биологик ҳоссалар билан боғлиқ қонун-қоидаларни яхши биларди.\nЎсмирликдаги қизиқиш уни Самарқанд қишлоқ хўжалиги институтига етаклади. Мева-сабзавотни қайта ишлаш мутахассислиги бўйича ўқишга кирди. Ундаги қаттиққўллик, бир сўзлилик отаси Мусинжон аканинг принципларига жуда ўхшаш. Буни иккита ҳолатда эслаб қолган. Биринчиси мактабни битирув кечасига кетаётганида юз берган. Отаси кечқурун еттида бошланадиган тадбирдан саккизда қайтиб келишни тайинлаган. Меҳрож синфдошлари билан яйраб ўйнашдан мосуво бўлишига қарамай падарининг гапини икки қилмаган.\nИккинчиси талабалик даври билан боғлиқ. Меҳрож курсдан курсга ўтиш имтиҳонларида қийналиб, отасидан ёрдам сўрайди. Мусинжон ака рад этади, ўзи яхши ўқиб, имтиҳонни ёруғ юз билан топшириши кераклигини уқтиради. Ана шу ўгит унга қимматли сабоқ бўлади, ўз устида ишлаш кўникмасининг шаклланишига туртки беради. Ҳайитмурод, Абдулла, Дилшод каби курсдошлари билан бирга дарс қилиб, ўзлаштириш кўрсаткичларини яхшилайди.\nЎтган асрнинг 90-йиллари боши эмасми, иқтисодий аҳвол анча танг эди. Меҳрожнинг курсдошлари кундалик харажатлар учун қишлоқдан пул ўрнига бирор маҳсулот кўтариб келарди. У эса Самарқанд бозорида сотишга ёрдам берарди. Бинобарин, тадбиркорлик қобилияти дастлаб айни талабалик йилларида намоён бўлган. Учинчи курсда ўқиётган даврида ижарага дўкон олиб, қурилиш моллари савдосини йўлга қўйди. Институтни тугатаётганда Меҳрожнинг учта дўкони бор эди. Кейинчалик у бошлаган ишни укаси Равшан муносиб давом эттириб, кичик дўконларни қурилиш компаниясига айлантиришга эришди.\nҚахрамонимизнинг исмини бобоси Одилжон ота қўйган экан. У асли Тошкентнинг йирик мулкдорларидан бири бўлган. Турғунлик йиллари мол-мулки мусодара қилиниб, ўзи Самарқандга қулоқ қилинган. Оққан дарё оқмай қолмас, деганларидек, бугун икки нафар невара XXI аср мулкдорлари сафидан жой олди.\nСеҳрли симфония саси\n...Меҳрож билан “NIVA LADA”да ҳаракатланишни давом эттираяпмиз. 78 ёки 79-контурда трубалар уланган жойдан сув чиқаётганини кўриб тўхтадик. Тегишли мутахассислар аллақачон тузатиш чораларини кўра бошлаган экан. Уларга сифатли ишлашнинг моддий тарафи, маънавий жиҳатлари хусусида тавсия берилди.\nҚўнғирот боғларининг бош боғбони Ғўбдин тоғи этагидаги дарага етганимизда машина двигателини ўчирди. Менга “Эшитинг” дегандай ишора қилди. У чарчаган пайтида ана шу чуғур-чуғурларга қулоқ тутиб ором оларкан. Болалигидан қушларнинг овози, хусусан, мусичанинг “ғу-ғу”сига шайдо экан. Дарҳақиқат, олис-яқиндаги қушларнинг саси ўзига хос мусиқа, сеҳрли симфония бўлиб таралаётган эди. Меҳнатнинг роҳатини тараннум этувчи, яратиш-яшнатишга ундовчи, янги-янги режаларга чорловчи симфония...\nМашинада бошланган гурунг агрономлар уйида давом этди.\nТадбиркорликни талабалик даврида бошлаган инсон хусусий сектор манфаатларини ифодаловчи партия тадбирларида анчадан бери фаол иштирок этиб келади. Йил бошида O‘zLiDeP Самарқанд вилоят Кенгаши раиси этиб сайланиши эса М.Файзиловнинг масъулиятини янада оширди. Бу борадаги фаолиятини маҳаллий кенгаш депутати сифатидаги ишини холисона тафтиш қилишдан бошлагани таҳсинга сазовор. Халқ депутатлари вилоят ва туман (шаҳар) кенгашларидаги партия депутатлик гуруҳлари аъзолари томонидан биринчи чоракда ижроия органларига юборилган 294 сўровнинг натижаларини таҳлил чиғириғидан ўтказишга алоҳида эътибор қаратаяпти. Айниқса, фуқароларнинг мурожаатлари билан боғлиқ масалаларни ҳал этиш тартибида чиқарилган 173 та сўровнинг бир қисми ижобий ечим топмаётганининг сабабларини аниқлаш масалалари диққат марказида бўлиб турибди.\nO‘zLiDeP Сиёсий Кенгаши Ижроия қўмитасининг қарорлари ижросини таъминлаш мақсадида ўтказилаётган “Қулай бизнес муҳити – тадбиркорлик ташаббусларини амалга оширишнинг муҳим омили” мавзуидаги давра суҳбатлари барча жойларда юксак савияда ташкил этилмаётгани, уларнинг таъсирчанлик даражаси баъзи ҳудудларда пастлигича қолаётгани суҳбатдошимизни ўйлантираётган навбатдаги масалалардан биридир. Унинг фикрича, вақт ва ресурс сарфлаб ташкил этилаётган тадбирларнинг самарасини сайловчи албатта сезиши керак. Асосий марра – партия ғоялари ҳаётийлигига, дастурий мақсадлар самарадор эканлигига электоратни амалий фаолият орқали ишонтиришда.\nШу маънода, Самарқанд туманида партиядошлар саъй-ҳаракати билан қилинган ишлар туфайли 11 тадбиркорлик субъектининг қайта тиклангани эътиборга лойиқ. Бироқ танганинг иккинчи томони ўз ишимиздан қониқиш ҳосил қилишга ҳали асос йўқлигини кўрсатмоқда. Модомики, жорий йилнинг ўтган даврида Самарқанд вилояти бўйича 343 та кичик бизнес субъекти ўз фаолиятини тўхтатгани барчамизни ҳушёрликка чорлаши, масъулиятни оширишга даъват этиши даркор. Бунда маҳаллий кенгашлар қошида ташкил этилган “Тадбиркорлик муаммоларини ўрганиш гуруҳи” имкониятларидан кенг фойдаланиш мақсадга мувофиқ.\n“Обод қишлоқ” дастури доирасида O‘zLiDeP томонидан амалга оширилаётган “Обод кўча” лойиҳаси аҳоли қатламларида қизиқиш уйғотаётгани сир эмас. Партия Самарқанд вилоят Кенгаши ташаббуси билан Каттақўрғон туманидаги Каттакўрпа маҳалласида қилинаётган ишлар фикримиз тасдиғидир. Бу ерда 6 километрлик кўчани ободонлаштириш баробарида мўъжазгина “O‘zLiDeP кутубхонаси” ташкил этилди.\n“Бугунги кунда замонавий дунёнинг тараққиёт двигателлари, шак-шубҳасиз, тадбиркор ва ишбилармонлардир”. М.Файзилов бу иборани “Президент ғоялари билан келажак сари” шиори остида O‘zLiDeP томонидан Тошкентда ўтказилган “Ўзбекистон фаол тадбиркорлар анжумани”да ён дафтарига ёзиб олган. Ҳозирги саъй-ҳаракатлари эса ана шу таърифга муносиб бўлишга қаратилган. Зеро, ерни ишониб топширган давлатнинг, депутатликка тавсия этган партиянинг, овоз берган сайловчиларнинг ишончини оқлаш осон эмас-да.


Эркинлигимиз кафолати – Сурхон тонги\nБош саҳифа / Сиёсат / Эркинлигимиз кафолати\nДекабр 1, 2019\tСиёсат Изоҳ қолдириш 439 Кўрилди\nМаълумки, ҳар бир суверен ва мустақил давлатнинг ўз қомуси – Конституцияси бўлади. Таъбир жоиз бўлса, нотинч ва уруш ҳаракатлари давом этаётган айрим давлатлар бундан мустас-но. Нотинч элда қандай қилиб қонун ҳукмрон бўлиши мумкин?\nКонституция мамлакатда барча қонунларни тартибга солувчи бир манба сифатида ҳам биз учун ниҳоятда қадрлидир. Шубҳасиз, Конституциямиз халқимизнинг асрий анъаналари ва урф-одатларига таянган ҳолда ишлаб чиқилган бўлиб, юртдошларимиз қалбида Ватанга муҳаббат, инсонпарварлик, ҳалоллик, мардлик ва сабр-бардош, адолат ва билим, маърифатга интилиш ҳиссини тарбиялашда муҳим аҳамият касб этади. Қонун ҳужжатларини тубдан янгилаш жараёни мамлакатнинг асосий қонунини яратишдан бошланади.\nКонституциямиз бизнинг қанотимиз, номусимиз, суянчимиздир. “Конституция” сўзи лотин тилидан олинган бўлиб, “ўрнатиш”, “тузилиш” деган маъноларни англатади. Ҳозирги кунда инсон, давлат ва жамиятнинг ҳуқуқ ва мажбуриятларини ҳар томонлама тартибга соладиган, олий юридик кучга эга, бошқа қонунларга асос, мамлакат мустақиллигининг кафолати бўлиб хизмат қиладиган қонун ҳужжати маъносида ишлатилади.\nКонституция – давлатнинг асосий қонуни бўлиб, конституциявий тузум, давлат ва жамият қурилиши асослари, сайлов тизими, фуқароларнинг ҳуқуқ ва эркинликлари ҳамда давлат рамзларини белгилаб беради.\nКонституциямизда эзгулик ва адолатга ишонч, аждодлар хотирасини эъзозлаш, инсонпарварлик, тинч ҳаётга интилиш, Ватанни севиш ва эъзозлаш, ҳозирги ва келажак авлодлар олдида масъулиятни англаш, аждодларнинг маданий меросини асраш, инсон ҳуқуқ ва эркинликларининг кафолати мустақиллик ғояси ва қонун устуворлиги каби умуминсоний қадриятлар ўз аксини топган. Айниқса, вояга етмаган ёшлар, ота-оналар, кексалар — барчанинг ҳуқуқ ва бурчлари Конституцияда белгилаб қўйилганки, ҳеч ким эътибордан четда қолмаган. Масалан, 64-моддада: “Ота-оналар ўз фарзандларини вояга етгунларига қадар боқиш ва тарбиялашга мажбурдирлар”, дейилган бўлса, 66-моддада: “Вояга етган, меҳнатга лаёқатли фарзандлар ўз ота-оналари ҳақида ғамхўрлик қилишга мажбурдирлар”, дея белгилаб қўйилган. Конституциямизда инсонларнинг ҳуқуқ ва эркинликлари ҳам алоҳида моддаларда акс этган. Масалан, 18-моддада: “Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахсий ва ижтимоий келиб чиқишидан қатъий назар қонун олдида тенгдирлар”, дея кўрсатилган. Конституциямизда шахсий ҳуқуқ ва эркинликларимиздан ташқари фуқаролик бурчларимиз ҳам ўз аксини топган. Биз асосий қонунимизда кўрсатилган бурчларимизни бажаришга мажбурмиз.\nКонституция – давлатнинг ҳуқуқий асоси, пойдевори. Асосий қонунимиз биз учун ғурур-ифтихор манбаидир. Унда белгилаб берилган барча ҳуқуқ ва мажбуриятларимиздан фойдаланган ҳолда ўз олдимизга қўйган эзгу мақсадлар сари интиламиз. Минг шукурки, юртимизда инсон шаъни, қадр-қиммати улуғланади. Мен шундай улуғ, тинч ва осойишта юртда туғилиб улғаяётганимдан, билим олаётганимдан, шундай халқнинг фарзанди эканлигимдан хурсандман. Ота-онам, Ватаним, бебаҳо халқимиз, бахтимиз пойдевори бўлган Конституциямиз билан фахрланаман. Ва бу туйғуни ўз шеъримда шундай ифодаладим:\nБу шундай улуғ китоб,\nБизнинг Конституция –\nУнда этилгандир жам,\nУстувор бизда қонун,\n7-умумтаълим мактаби ўқувчиси\nКейинги “Бешта муҳим ташаббус – эртамиз эгалари истиқболи йўлида”


АҚШ суди икки украиналикни 25 йиллик қамоқ жазосига маҳкум этди\n08:46 / 18.01.2017\nФото: Flickr/ Roger\nАҚШнинг Флорида штати Тампа шаҳри суди Украинанинг икки нафар фуқаросига 25 йиллик қамоқ жазоси тайинлаган. Улар кокаин моддасини контрабанда қилишга уринган, деб хабар қилган АҚШ адлия вазирлиги.\nАввалроқ, ҳакамлар суди Игорь Польшин ва Алексей Цурканниумумий қиймати 10 млн долларнга баҳоланган 370 кг кокаин контрабандасида айбдор деб топган эди. Маъмурият маълумотларига кўра, улар ўтган йилнинг ноябрь ойида Пуэрто-Рико қирғоқларида ушланган.\nЧироқларини ёқмасдан сузаётган яхтани P-3 Orion чегара патрул самолёти аниқлаган. Шундан сўнг, унинг ҳудудига оид рақамлар АҚШ соҳил қўриқлаш хизматига берилган. Ўтказилган тинтув чоғида 370 кг кокаин борлиги аниқланган.\nАҚШ Украина кокаин


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Машҳур хонанда 300 маротаба ўтказилган пластик операциядан кейин вафот этди\t15:08, 26 октябрь 2016\tБуюк Британиялик 57 ёшли, Dead or Alive гуруҳи яккахони Пит Бернс навбатдаги пластик операциядан кейин вафот этди, деб хабар берди “Тengrinews.kz” нашри.\nПит Бернс 1985 йилда чиққан “You Spin Me Round” синглидан кейин машҳур бўлиб, жаҳон мусиқа дунёсига танилган. Унинг ташқи қиёфаси ҳам ўзига хос бўлган. Ёшлиги, гўзаллигини сақлаб қолиш мақсадида 20 ёшдан бошлаб, 300 дан ортиқ пластик операцияларини бошдан кечирган ва “Замонавий Франкштейн”, деган номга сазовор бўлган. Аммо керагидан ортиқ ўтказилган пластик операциялар унинг организмига салбий таъсир кўрсатган. Тинимсиз ўтказилган пластик операциялар уни гўзал қилишнинг ўрнига даҳшатли махлуққа айлантириб қўйган. Берган сўнгги интервьюларида буни унинг ўзи ҳам тан олган.\nЗебо Наврўзова келинларини қандай синовдан ўтказганини сўзлаб берди\tҚовоқ енг, шамолламайсиз, анемия бўлмайсиз!\tЁши орасида катта тавофут бўлган машҳур жуфтликлар\t«Эрим мени алдади, энди унга ишонолмаяпман»\tЧиққан қиз чиғириқдан ташқарими? Ота-оналарнинг оилавий зиддиятларга аралашуви ҳақида\tКасбингиз ўзингизга муносибми?\tОтправить


Давлат божхона қўмитасида футбол мусобақаси бўлиб ўтди\nДавлат божхона қўмитасида футбол ...\nУнда марказий аппарат ходимларидан ташкил топган 8 та жамоа иштирок этди.\nМусобақа финалида “Инновация-Моб” ва “Тўлов-молия” жамоалари ўзаро куч синашишди. Шиддатли кечган бахсда 1-2 ҳисобида “Тўлов-молия” жамоаси иродали ғалабани қўлга киритди.\n– Бугунги эришилган ғалаба илк бора нишонланаётган ва яқинлашиб келаётган “26-январ божхоначилар куни” арафасида муносиб совға бўлди – дейди, "Тўлов-молия” жамоаси ўйинчиси Пардаев Илҳом. – Ўтган 5 босқич давомида машаққатли ўйинлар бўлди. Рақибларимиз ҳам кучли ўйин кўрсатишди. Лекин ғолиблик шоҳсупаси битта ва у энг кучлиларга насиб қилди.\nҲақиқаттан ҳам, мамлакатимизда спортни кенг оммалаштириш бўйича олиб борилаётган изчил ислоҳотларга жавобан Давлат божхона қўмитаси Раҳбарияти томонидан республикамиз божхона органлари тизимида ҳам соғлом турмуш тарзини тарғиб қилиш, спорт билан мунтазам шуғулланишлари учун барча шарт-шароитлар яратиб беришга алоҳида эътибор қаратилмоқда. Божхоначилар учун божхона органлари ва хизмат уйлари ҳудудларида минифутбол, баскетбол майдонлари бунёд этилиб, спорт заллари янги замонавий тренажёрлар билан жиҳозланмоқда\n– Ташкилотчи сифатида шуни айтишим мумкинки, бу ўйинда ғалаба муҳим эмас, балки дўстона муносабатлар ва соғлом турмуш тарзини тарғиб қилиш асосий мақсадимиз, – дейди, Ҳарбий сафарбарлик ва жанговар тайёргарлик бўлими ходими Абдурашид Бурхониддинов. – Спорт бу соғлом ҳаёт асоси ҳисобланади. Бу айниқса божхоначилар учун муҳим. Спортнинг фақат футбол тури билан чегараланиб қолиш ниятимиз йўқ, насиб қилса спортнинг бошқа турлари бўйича ҳам мусобақалар ташкил қилиш мақсадимиз бор.\nТаъкидлаш жоизки, бу каби тадбирлар нафақат xодимларнинг жисмонан тайёргарлигини синовдан ўтказади, балки улар ўртасида ўзаро хамжиҳатликни таьминлаш, жамоада соғлом муҳитнинг юзага келишига хизмат қилади. Соғлик ва ҳамжиҳатлик бор жойда унумдорлик, ишга бўлган шижоат ҳам баланд бўлади!